text:
IBIHE BYA PRIMAIRE
1.Ibihe byiza kubari chef de class yakwandika abasakuje ku ruhande akandikaho ngo abananiranye.
>Ndizerako ubu mwavuyemo abayobozi beza.
2.Ibihe byiza kuri babandi bangaga ko abandi bareba kuri devoir bakoze ngo batabakopera.
>Ndizera ko nubu aho muri muri ba nyamwigendaho.
3.Ibihe byiza kuri ba bakobwa babwiraga ngo uriya muhungu ni cher wawe bakarira bakajya kurega.
>Ndizera ko ubu uretse no guhamagarwa cher wa ubu bamwe bahamagarwa umugore wa…..
4.Ibihe byiza kuri ba bahungu bandikaga agapapuro bagashushanyaho umutima bakadushyira mwikaye y/umukobwa yakabona akakajyanira mwarimu.
>Ndizerako ubu mufite abagore beza kandi babakunda.
5.Ibihe byiza kuri babandi bashyiraga ikaramu ku ntebe ngo umuntu ayicaremo.
>Ndizerako ubu mwagiye mu mitwe y’iterabwoba.
6.Ibihe byiza kuri babandi bajyanaga umupira wa karere kwishuri bagenda bayikina mu nzira.
>Ndizera ko ubu mwavuyemo abakinnyi b’ibyamamare.
7.Ibihe byiza kuri ba bahungu bakubitaga abakobwa ngo banze ko bakundana.
Nizereko bamwe mu rimwe bafungiwe gufata kungufu🙈
Ese wowe nakahe gakoryo ka primaire wibuka?


c: text/html

text:
Kristo yaduhamagariye kuba umwe
Buri gice cyo ku mubiri w’umuntu kirihariye kandi gifitiye umumaro munini cyane umubiri w’umuntu. Kimwe muri ibi bice nticyavaho ngo umubiri wongere kuvuga ko wuzuye, kimwe nuko byose bifitanye icyo bimariranye.
Uku niko Pawulo agereranya abakristo mu itorero, kuko avuga ko itorero ari umubiri wa Kristo, hanyuma abakristo bakaba ingingo zitandukanye. Ibi bishatse kuvuga ko buri wese iyo Imana imuhamagaye, iba ifite umumaro agomba gukora.
Nk’uko nta rugingo ku mubiri rwatuza cyangwa ngo rwishime urundi rurwaye, niko bikwiye no kumera mu itorero ry’Imana, umukristo wagize ikibazo cyari gikwiye kuba umutwaro wa bose, aho kuba inkuru igezweho ya bamwe.
‘’Nk’uko mu mubiri umwe dufite ingingo nyinshi, kandi ingingo zose zikaba zidafite umurimo umwe, natwe ni ko turi kuko turi benshi, nyamara turi umubiri umwe muri Kristo, umuntu wese ni urugingo rwa mugenzi we.’’ Abaroma 12:4-5
Intumwa Pawulo araca akarongo k’umumaro w’ubumwe bw’abana b’Imana, no kuba abantu bafite impano zitandukanye, ni ukuvuga kuba abantu bashoboye ibintu bitandukanye bitewe n’uko Imana yabahamagaye. Mu bintu bigora itorero ni ugushyira mu bikorwa iyi mpuguro.
Kubera ukuntu satani azi imbaraga z’abishyize hamwe, agerageza gutanya abantu, bagatangira kurwana hagati yabo aho gusenyera umugozi umwe.
Iyo abantu bashwanye mu itorero baba bateye inkunga satani, kuko umwanya wo gushyira hamnwe ngo barwanye umwanzi abateza gushwana hagati yabo kugira ngo asenye itorero.
Aya magambo Pawulo yayahuguye cyane Itorero ry’Abaroma n’Abakorinto, kubera ibihe yarimo mu bihe bye by’ivugabutumwa, agatangazwa no kubona intambara hagati y’abanyetorero bapfa ibyari bikwiye kubahuza.
Pawulo abahugura ko nubwo ingingo ari nyinshi ariko umubiri ari umwe. ’Ariko noneho ingingo ni nyinshi, naho umubiri ni umwe.’ 1 Abakorinto 12:20
Ibaze umunsi umutima wavuga ko urambiwe gutera, ukavuga uti ntabwo ibirenge bizi n’icyo mbimariye kubijyanye n’amaraso. Ibihaha bikivumbura, n’izindi nyinshi. Wenda impamvu tuvuze izitagaragara inyuma ni uko hari bantu barwana intambara z’uko ibyo bakora bitagaragara. Bakarwanira ko bajya imbere ngo nabo bimenyekane ko bavunikira itorero, ariko uwakubwira ko ingingo zitagaragara ku mubiri nizo tubuze twese twapfa.
Mbese ko tujya tubona utagira ukuboko, nubo aba ababaye, wabaho utagira umutima? Ntibibaho , ariko se ni nde uwureba ngo amenye ko ubuzima bwose ari wo, iyo uhagaze ubuzima bwose buhagarara.
Ushobora kwiberaho, ukora ntawe ubizi, ariko nyir’itorero, humura arabizi ko ukora kandi azaguhemba ibitangirika. Haranira kutaba umuzi usharira, cyangwa inkomoko y’intonganya hagati muri bene So. Imana idufashe mu izina rya Yesu, Amen.

robotstxt: allowed

filter: keep


text:
Dore ibanga ryatuma uva mu bibazo!
Kudatera imbere kwa bamwe biterwa ahanini no m Kutagira kwizera guhagije
Abantu benshi bananirwa gutera imbere no kugera ku bintu bihambaye kuko batagira Kwizera nk’ukwa YOSUWA na KAREBU ubwo bari imbere y’abanaki, bakabona ko ari banini koko, ariko bakizera ko Imana niba iri mu ruhande rwabo bazabarya nk’imitsima. Muri uyu mwanya tugiye kubaha urugero rw’uko wazamura ukwizera kwawe ugatera imbere.
Igihe kimwe umugabo wari utwaye imodoka yakoze impanuka imodoka irahirima ariko ntiyangirika, ni uko mu gace yari agezemo ahabona umusaza w’umunyabwenge cyane amusaba ko yamushakira abantu ahemba bakamwegurira imodoka.
Ni uko wa musaza aratekereza, yumva akwiye gukora ibishoboka byose ngo abashe kwegura ya modoka bamuhe ayo mafaranga ariko ikibazo cyari gihari ni uko mu bahungu batanu yari afite uwari uhari ari umwe nawe ufite ubumuga bwo kutabona ariko akaba yari umunyambaraga.
Muri abo basore uko bari batanu harimo Gasana, Kamari, Karake, Kagabo na Ntwari ari nawe wari ufite ubumuga bwo kutabona. Ni uko umusaza ahamagara wa muhungu we ngo amufashe maze n’uwo mugabo arabafasha, maze mu kujya guterura wa musaza ati sha ngaho wowe Karake nawe nawe Kamari mwese mufatanye na Karake, Kagabo na Ntwari buri wese ashyireho ake twegure iyi modoka.
Ni uko barayegura nyir’imodoka aratangara, atangazwa cyane n’umuhati Ntwari yashyizeho ariko ayoberwa impamvu uwo musaza yavuze andi mazina y’abandi bantu kandi ntabo abona, yibaza ko uwo musaza yaba afite izindi mbaraga z’imyuka idasanzwe.
Ni bimwanga mu nda aramubaza ati: “Ko bariya bantu bose wavugaga ntabo nabonaga, kuki wababwiraga ngo bafatanye kwegura imodoka kandi koko tukabigeraho?” Ni uko umusaza w’umunyabwenge n’igitwenge aramusubiza ati: “Uriya musore wanjye Ntwari muziho imbaraga nyinshi ariko ntago yari kugira icyizere cy’uko yaterura iyi modoka afatanyije n’abantu babiri gusa cyane ko njye nta n’imbaraga nisaziye.
Arisuzugura cyane nyamara ni umunyambaraga ariko iyo afatanyije n’abandi akoresha imbaraga ze zose. Kuko rero afite ubumuga bwo kutabona, navugaga n’andi mazina y’abandi basore ngo yumve ko Atari wenyine yongere imbaraga n’umurava yitange yumve ko ari gufatanya n’abandi, niryo banga ryatumye tubasha kwegura iyi modoka.” Ni uko umugabo atangarira ubuhanga bw’uwo musaza cyane ndetse amafaranga yari yamwemereye ahita ayakuba kabiri.
ISOMO: Nawe ushobora kuba mu byo ukora byose uri nk’uriya musore Ntwari, uri umunyembaraga ariko wisuzugura ukumva ko ntacyo washobora. Burya ikibura ngo umuntu atere imbere ni ugufata icyemezo wivuye inyuma ukumva ko byanze bikunze ugomba kubishobora.
Ukumva ko imbaraga ufite zizabona inyunganizi kandi ukanamenya ko ari byiza kumva ko utari wenyine, ko inama n’ibitekerezo by’;abandi nabyo bizagufasha ukabasha kugera ku ntego wiyemeje.
Burya byose bipfira mu mutwe, nk’uko uriya musore Ntwari nta handi imbaraga yakoresheje yazikuye uretse kwiyumvisha mu mutwe ko ibintu biza gushoboka ariko iyo wumvise ko ntacyo wageraho nyine ntacyo.
Uyu munsi ugire kwizera nk’ukwa YOSUWA na KAREBU maze urebe ngo urakora iby’ubutwari, witeze imbere, uteze imbere umuryango wawe, uteze imbere Itorero ryawe, uteze imbere igihugu cyawe, maze uhabwe umugisha, uheshe n’abandi umugisha!!
AMEN!!


text:
ESE NIKI CYAKUBWIRA UMUSORE CYANGWA UMUGABO UFITE URUKUNDO NYARWO?
Akenshi usanga hari abibwira ko abagabo badakunda cyangwa se ko bigoye kumenya niba koko umugabo afite uwo yiyumvamo birenze ndetse bishobora no kumugaragaraho.
IBI NI IBYAKWEREKA UMUGABO WUJE URUKUNDO
Umugabo ufite urukundo arihangana:
Uzasanga umugabo ufite urukundo yihanganira byose,n’iyo yaba atarakubwira ko agukunda ari inkumi yabonye bwa mbere ashobora kwerekana ko we atarabifitemo ingufu nyinshi nyamara aba yaguye mu mutego ibyo ntibyakubuza kumukunda mugafumbira urukundo rwanyu mukarambana
Umugabo ufite urukundo aritanga
Yiyumvamo ubutware n’ubushobozi bwo kwerekana ibyo yifitemo . Ahorana ubwitange bwo kugaragaza ko ntacyamunanira ,icyo wamusaba cyose agerageza kugikora yihuse kandi ubona ko anabyishimiye ntahwema kukugaragariza ishyaka ryinshi afite. Nubona umugabo udafite ubushake mugitangirana ntuzibwire ko bizagenda biza ntacyo azigera ahindukaho.
Umugabo ufite urukundo ahora ashaka gushimisha umukunzi we:
Umukunzi niwe ufata iyambere muri gahunda ze zose, icyo akoze cyose agikora umutima ariwe uriho ugasanga abaza icyo yakora kugirango bagire ibihe byiza mbese ari ukubyumvikanaho ntabyo gushyiraho itegeko
Ikindi kandi ashyira imbere kumva ibyiyumviro bya mugenzi we kandi akanabikurikiza; urugero burya umugabo ugukunda ashobora kureba film mu mwanya w’umupira bitewe n’uko ari umukunzi we abimusabye akemera akigomwa ibyo akunda agakora ibyo umukunzi we ashaka.
Umugabo ufite urukundo ahinduka mu mico:
Akenshi umugabo ukoreshwa n’urukundo atandukana n’ingeso ze mbi cyane cyane izo azi neza cyangwa se akeka ko zababaza umukunzi we. Aha niho uzasanga umugabo atagitegekwa n’akabari cyangwa ngo akunde gutaha igicuku bikabije.


text:
Muri aya mezi asoza umwaka hazabamo imvura nyinshi yiganjemo inkuba zishobora kwica, nk’uko Ikigo cy’Igihugu cy’Iteganyagihe (Rwanda Meteorology Agency-RMA) kibivuga.
Umukozi wo muri iki Kigo witwa Mugunga Mathieu agira ati “Mu Rwanda tuzakomeza kugira imvura nyinshi ivanzemo umuyaga n’inkuba zibasira abantu.
Ibi bizakomeza kwiyongera kugeza mu kwezi kw’Ugushyingo hagati. Biziganza cyane cyane mu Burengerazuba bw’igihugu nka za Rutsiro, Karongi, Nyamasheke; urebye na hano muri Kigali inkuba zizaba zihari.”
Iki kigo kiburira Abanyarwanda kumenya ibintu by’ingenzi bagomba kwirinda gukora kugira ngo izi nkuba zizakubita zitazabagiraho ingaruka.
Inkuba, ubusanzwe iterwa no guhura kw’ibicu binyuranyije ubukana (kimwe kiri ‘negatif’ ikindi kiri ‘positif’) nk’uko bisobanurwa na Niyitegeka Jean Marie Vianney umukozi ushinzwe iteganyagihe muri RMA.
Inkuba zirimo amoko abiri; iyikubita mu kirere ikumvikana gusa yitwa ‘In-cloud’ hakabaho n’inkuba igera ku butaka ‘cloud to ground’ iyi ni imwe ikubita igasiga imirabyo ikaba ari nayo mbi kuko yica.
Mugunga asobanura ko gukubitwa n’inkuba biba iyo bicu bibiri bihuriye mu muntu; bimwe biturutse mu nda y’Isi, ibindi biturutse mu kirere.
Akenshi iyo hari kugwa imvura nyinshi yuzuyemo imiyaga ivanzemo n’imirabyo ikunze kuzamo inkuba. Izi nkuba kandi nizo zigiye kujya zigaragara mu mvura ziri kugwa mu ibi bihe, by’umwihariko mu bice byinshi by’Amajyepfo y’u Rwanda n’u Burengerazuba.
Kwirinda inkuba ni ukwitandukanya n’ibintu byose bikururana na ‘charge’, ibi ni ibyuma bitwara umuriro n’ibikorana nawo.
1.Kutitaba Telefone
Ibyuma n’intsinga bikoze telefone byiganjemo ibikorana bya hafi n’inkuba. Iyo witabye rero mu mvura, haba hari uburyo bwinshi inkuba yakwibasira, kuko nyine uba uri gukoresha ibyuma bikururana n’ubukana bw’inkuba. Si byiza rero gukoresha cyane telefone mu gihe ubona hanze hari kugwa imvura y’amahindu n’imirabyo.
2.Kwirinda kujya munsi y’igiti kibisi
Inkuba ikora cyane n’ahantu hahereye. Igiti kibisi kiri mu byo inkuba icamo hagahuriramo imbaraga z’inkuba, ikaba ari ho ikubitira, ikaba yakwica. Ugomba kwirinda kujya munsi y’igiti kibisi kuko gikururana n’inkuba. Ibyo birabujijwe.
3.Kudatwara igari mu mvura
Igare rikoze mu cyuma gikorana bya hafi n’amashanyarazi aba ari mu nkuba. Iyo utwaye igare ufashe ku mahembe uba wikururira gukubitwa n’inkuba. Uramutse uri kugendera ku igare ukabona imvura iri kugwa, ukabona yiyongera cyane izamo imirabyo byaba byiza ubanje ukugama, kuko uba wikururira ibyago byinshi byo kuba wakwicwa n’inkuba.
4.Kutoga muri piscine imvura iri kugwa
Amazi yose yaba ibiziba, ibijojoba, ikiyaga cyangwa piscine ukwiye kubyirinda mu gihe hari kugwa imvura irimo inkuba. Abantu bose basabwa kwirinda koga mu mvura kuko inkuba iramutse ikubise uyarimo, amazi ashobora kuzuramo amashanyarazi avuye ku nkuba ugapfiramo. Tegereza imvura ihite ubone kongera koga.
5.Kudafata muri grillage
Hari abanyeshuri bagira amatsiko yo kureba uko imvura igwa, nuko bagahitamo kujya mu madirishya bakabyiganira gufata ku ma ‘grillage’, izi grillage zikorana cyane n’inkuba. Si byiza gufata ibyuma mu gihe hari kugwa imvura yerekana ko hashobora kuzamo inkuba.
Hari ibindi uba usabwa gukora;
6.Gufunga ibirahure by’imodoka
Mu gihe uhisemo gukomeza gutwara imodoka mu gihe cy’imvura, uburirwa gufunga ibirahure byose, kuko imirabyo y’inkuba ishobora kukugeraho ikakugiraho ingaruka.
7.Kwambara inkweto ukajya ku butaka bwumye
Mu gihe ubona inkuba ishobora gukubita, ni byiza ko wambara inkweto ugahagarara ku butaka bwumutse. Iyo ukandagiye ahantu hatose wambaye ibirenge, burya uba ushobora gukubitwa n’inbkuba ku buryo bworoshye
8.Kuzimya ibikoresho by’amashanyarazi
Ibikoresho bya Radiyo, Televiziyo, Firigo n’ibindi byuma bikoresha umuriro mwinshi ugomba kubizimya ukabicomora. Burya inkuba iyo ikubise iba ikururana n’ibyuma biri gutwara umuriro mwinshi. Si ukwangirika gusa kuko biba bishobora no kugutwara ubuzima mu gihe inkuba yabikubita ubyegereye.
Mu gihe cyose wifuza kumenya amakuru yisumbuyeho, haba ku nkuba n’ibijyanye n’iteganyagihe wabaza Ikigo cy’Igihugu cy’Iteganyagihe.


text:
Kuri uyu wa kabiri nibwo itorero rya ADEPR Paruwase ya Muhondo riherereye mu karere ka Gakenke umurenge wa Muhondo ryatashye urusengero ku mugaragaro aho umuyobozi ushinzwe iterambere muri iyi Paruwase ya Muhondo Pasiteri Mbonigaba Alex yavuze ko bahuye ni mbogamizi zikomeye kuburyo batangiye gusiza nta mafaranga na make.
Uru rusengero rushya rwa Paruwasi ya Muhondo ruhagaze miliyoni 108,483,360 mu mafaranga y’u Rwanda uyu munsi nibwo rwatashywe ku mugaragaro n’imbaga y’abakristo baturutse mihanda yose.
Umuvugizi wa ADEPR hamwe n’abafatanyabikorwa bo muri Koreya y’Epfo babateye inkunga mu kurwubaka bafatanyije barufunguye ku mugaragaro.
Pasiteri Mbonigaba Alex yavuze ko batangiye gusiza ntamafaranga na make bafite batangira bizeye Imana ko izabafasha, aha kandi ngo bahise batangira no gufata abakristo bakabohereza ku bumba amatafari nyuma nibwo bagiye batangira kubona amafaranga make make.
Yagize ati, “TUkimara gusiza ikibanza twatangiye gukora imiganda yo ku bumbisha amatafari mbese urebye twakoresheje imbaraga zacu n’ubwo n’ubutunzi nabwo twabukoresheje tumaze kwisuganya dutangira gucukura foundation abandi babumba amatafari usibye abaterankunga bagiye baturuka hirya ya paruwase ndetse na benedata baturutse mugihugu cya koreya baduteye inkunga ingana na miliyoni 25,765,660 mu mafaranga y’u Rwanda”.
Uhagarariye itsinda rya ba banyakoreya yavuze ko yumvishije barafashe igihe ki nini kingana n’imyaka ibiri cyo gusenga Imana, Imana nayo ikabakoresha bakaza kubatera inkunga.
Yagize ati, “Numvishe ko mwakusanyije amafaranga yanyu ndetse munafata igihe cyo gusenga Imana imyaka ibiri musenga ; Imana yumva amasengesho yanyu ikoresha abakristo bo muri koreya yepfo tuza kubatera inkunga.”
Akomeza avuga ko Imana yishimira abantu bayiramya bari murusengero kandi muri abanyamugisha kubera ko muri uru rusengero. Ndabahamagarira kugirango mujye muza muri uru rusengero rwiza mwiyubakiye kugirango Imana ibahe Umugisha.
Umuvugizi wa ADEPR , Rev. Karuranga Ephrem yasabye buri wese witabiriye iyi gahunda yo gutaha iyi nzu y’Imana ko ikwiriye gukemurirwamo ibibazo byose byo mu Itorero.
Ati "Dukwiye kugira umuco wo gukemurira ibibazo byacu mu nzu y’Imana, aha ni ahantu Imana iduhaye ngo hatubere ahantu ho kwiyungiramo n’Imana no kuboneramo imbaraga z’Imana.
Aha ni ahantu ho gusengera igihugu cyane kuri buri mu kristo.
Ni inzu yo kuza gushimiramo Imana kubw’ibyo Imana yagukoreye."
Umwigisha wigishije ijambo ry’Imana yahamije ko muri uru rusengero hazanjya hakorerwamo ibitangaza by’Imana nk’uko yabikoraga na kera ariko kandi akanavuga ko abizi neza ko iri torero rigifite ibibazo ariko kuko ari Imana izabikemura ifite ubushobozi ibasaba kuzana ibibaremereye.
Aba baterankunga batanze ihene mirongwitanu (50) yahamije ko n’ubwo bakora ibi bikorwa byo gufasha amatorero ya ADEPR ko aribo babyungukiramo ngo amatorero yabo akura.
Kugeza ubu bamaze gutanga ihene zigera ku gihumbi na Magana abiri ( 1200) mu gihugu cyose no kubaka insengero 2 harimo n’urundi bari kubaka.
Umushumba wa Paruwase ya Muhondo Pastor Sebagande Eugene yashimye Imana yabafashize umurimo, n’ubuyobozi bwa ADEPR ndetse n’abaterankunga babafashije kugera kuri ibi bikorwa n’ubwitange bagize ndetse n’inzego za leta.
Mubukungu n’iterambere avuga ko bahurije hamwe ibitekerezo byo kubaka uru rusengero ku buryo hari n’izindi nyubako bateganya kubaka, iyi nyubako yatwaye akayabo ka miliyoni 100.848.300 uruhare rw’abaterankunga ni milioni 25.000.000 harimo ideni rya miliyoni 11 n’andi arengaho.
Izindi nyubako zisigaye kubakwa zizatwara asaga miliyoni 36 n’andi mafaranga arengaho ariko nk’abanyamuhondo ntabwo bibateye ubwoba kuko iyabashije kubafasha izabibafashamo.
UMubavu.com


text:
Ruhango: ababyeyi barasabwa kuba hafi y’abari ku rugerero
Intore ziyemeje gukora ibikorwa bitandukanye  Intore ziyemeje gukora ibikorwa bitandukanye Umuyobozi w’akarere ka Ruhango, Mbabazi François Xavier, arasaba ababyeyi n’abayobozi mu nzego z’ibanze More...
Gicumbi – Intore zatangiye urugerero zisana inzu y’umukecuru utishoboye
Umutahira mukuru afatanya n’intore guhoma inzu y’umuturage Mu gutangiza urugerero rw’intore mu karere ka Gicumbi mu murenge wa Rubaya basannye inzu y’umukecuru utishoboye Ntawukirasongwa More...
Nyamasheke: Barasabwa gushingira imihigo ku muryango
Abaturage b’umurenge wa kagano mu karere ka Nyamasheke, barasabwa guhiga ibikorwa bishingiye mu muryango kugira ngo bazongere bese imihigo. Ni nyuma y’uko uyu murenge wa kagano ubaye uwa mbere More...
Ruhango: Intore 1419 zishoje urugerero zashimiwe mu ruhame uko zitwaye
Urubyiruko rw’abasore n’inkumi bagera ku 1419 bari bamaze amezi agera kuri atandatu bari ku rugerero mu bikorwa bitandukanye byo guteza imbere imibereho myiza y’abaturage, bashimiwe mu ruhame More...
Gisagara: Imihigo y’ingo igira uruhare mu iterambere ry’akarere
Ubuyobo bw’akarere ka Gisagara buremeza ko imihigo y’ingo ifasha mu iterambere, atari mu ngo gusa ahubwo ari mu karere, ndetse n’igihugu cyose muri rusange. Imihigo y’urugo ni uburyo More...
Gisagara: Gukorera ku mihigo bizamura ingo
Abatuye akarere ka Gisagara baravuga ko gukorera ku muhigo bituma igenamigambi ry’ibyo urugo rwiyemeje kugeraho rigenda neza ,ndetse bakabasha no kwisuzuma ku bitagenda. Bamwe mu baturage bo mu karere ka More...
Nyanza: Intore zo ku rugerero zirasaba ubutaha kuzakurirwaho imbogamizi zagize
Ubwo tariki 28/06/2013 hasozwaga icyiciro cya kabiri cy’urugerero mu karere ka Nyanza intore zaho zagaragaje ko n’ubwo ari byinshi byagezweho hatabuze no kubamo imbogamizi bityo zigasaba ko ubutaha More...
Ngo hakwiye impinduka mu ikorwa ry’Urugerero kugira ngo ruzarushe ho kunozwa
Abanyeshuri bo mu karere ka Burera barangije icyiciro cya mbere cy’itorero ryo ku Rugerero batangaza ko bishimira kuba baragiye ku Rugerero ariko bakavuga ko hari ibikwiye guhinduka kugira ngo abazakora More...
Rwamagana: Authorities commend Youth for development support, social services
The Youth in Urugerero (National Youth Service) program in Rwamagana District are being applauded for the role they have played in different projects for the development of people. Rwamagana youth have helped in More...
Rusizi: Intore zo ku rugerero ngo zatumye imihigo y’akarere izamuka
Intore zo ku rugerero zo mu karere ka Rusizi zirashimirwa uruhare ziri kugenda zigaragaza mu iterambere ry’igihugu muri rusange, aho bigaragara ko ibikorwa ziri gukora bigaragara ko bifitiye igihugu akamaro More...


text:
Rulindo: Abasenyewe n’ibiza bafashijwe amabati ya miliyoni enye
Kuwa 18/08/2016 Minisiteri ifite imicungire y’ibiza mu nshingano (MIDIMAR) yahaye inkunga y’amabati ya miliyoni enye imiryango 23 yasenyewe n’imvura idasanzwe.
Iyi miryango 23, irimo 22 yo mu Murenge wa Cyinzuzi n’undi 1 wo mu Murenge wa Shyorongi yasenyewe n’imvura idasanzwe yaguye mu kwezi kwa Mutarama mu ijoro ryo kuwa 16 rishyira kuwa 17, aho uwitwa Kambera Marisiyana yahasize ubuzima agwiriwe n’inzu.
Nyuma y’ibyo byago abasenyewe bagiye gucumbika mu baturanyi n’imiryango kubera kubura aho bikinga, aribwo Midimar kubufatanye n’Akarere babahaye ibikoresho by’ibanze birimo shitingi, amasafuriya, ibiringiti n’ibindi byari bifite agaciro ka Miliyoni 5.
Umukozi ufite imicungire y’ibiza mu Karere ka Rulindo Eric Mwizere, yihanganisha abasenyewe n’ibiza yabasabye kubaka mu midugudu ko ntawemerwe kongera gutura mu manegeka nkuko babikanguriwe mbere kandi bakazirika ibisenge by’inzu kugirango inzu zikomere ibisenge bitazaguruka.
Kugeza ubu bamwe bakaba baratangiye kuzamura inzu zo kubamo ariko bakagorwa no kutabona isakaro; iyo miryango yose ikaba yahawe amabati yo gusakara kugirango bongere babone aho baba.
Murwanashyaka Jean Baptiste umwe mu bahawe amabati ati “Turashimira Leta y’ubumwe na Minisiteri ifite imicungire y’ibiza mu nshingano kuko yita ku baturage, tumaze igihe ducumbitse bitatworoheye tubangamiye abandi ariko ubu tugiye kongera kwisuganya tubone inzu zacu bwite ubuzima bukomeze”
Umutoniwase Nadine ushinzwe imibereho myiza y’abaturage mu Murenge wa Cyinzuzi yihanganishije abasenyewe n’imvura idasanzwe anabizeza ko ubuyobozi buzakomeza kubaba hafi.
Abaturage bahawe amabati bashimiye ubuyobozi kubwo kubatera inkunga kuko bose batari bafite ubushobozi bwo kwiyubakira no kugura isakaro.


text:
INAMA ZIGENEWE UMURYANGO | KURERA ABANA
Uko watoza abana kwicisha bugufi
AHO IKIBAZO KIRI
Umuhungu wawe ariyemera kandi afite imyaka icumi gusa.
Aba yifuza ko abantu bamufata nk’umwami.
Ibyo bituma wibaza uti: “Ubu se koko yabikuye he? Yego nifuza ko yumva ko afite agaciro, ariko sinshaka ko yigira igitangaza.”
Ese dushobora gutoza umwana kwicisha bugufi kandi tutamutesheje agaciro?
ICYO WAGOMBYE KUMENYA
Mu myaka ya vuba aha, ababyeyi bagirwaga inama yo kureka abana babo bagakora icyo bashaka, kubashimagiza n’iyo nta kintu gifatika bakoze no kwirinda kubahana cyangwa kubakosora. Abantu bibwiraga ko iyo umwana afashwe nk’amata y’abashyitsi, bituma yigirira ikizere. Ariko se ibyo byagize izihe ngaruka? Hari igitabo cyavuze kiti: “Ibyo byatumye abana bikunda, aho kugira ngo bakure bafite uburere kandi bishimye.”—Generation Me.
Abana benshi barezwe bajeyi, bakura bazi ko ntawabahemukira, ko ntawabagaya kandi ko icyo bashatse cyose bakigeraho. Kubera ko baba baratojwe kuba ba nyamwigendaho, ntibamarana kabiri n’inshuti zabo. Ibyo bituma abenshi muri bo barwara indwara yo kwiheba kandi bagahangayika.
Gushimira abana bitewe n’uko hari ikintu kigaragara bagezeho ni byo bituma bigirira ikizere; ntibiterwa no guhora babwirwa ko ari ibitangaza. Kugira ngo umwana yigirire ikizere, bimusaba kwiga, gushyira mu bikorwa ibyo yiga no kongera ubuhanga (Imigani 22:29). Nanone bagomba gutozwa kwita ku bandi (1 Abakorinto 10:24). Ibyo byose bisaba kwicisha bugufi.
ICYO WAKORA
Jya ubashimira mu gihe babikwiriye. Umukobwa wawe nagira amanota meza ku ishuri, uge umushimira. Nabona amanota make, ntukarenganye mwarimu, kuko byatuma umukobwa wawe aticisha bugufi. Ahubwo uge umwereka icyo yakora ngo azagire amanota meza ubutaha. Jya umushimira ari uko hari ikintu yakoze.
Jya ubakosora mu gihe ari ngombwa. Ibyo ntibivuga ko uzajya uhanira umwana buri gakosa akoze (Abakolosayi 3:21). Wagombye kumuhana ari uko yakoze amakosa akomeye, cyangwa mu gihe yitwaye nabi. Uramutse utamukosoye yazabigira akamenyero.
Urugero, tuvuge ko umwana wawe w’umuhungu atangiye kwiyemera ku bandi. Iyo adakosowe akomeza kwiyemera no kwanduza abandi. Ubwo rero, uge umusobanurira ko kwishyira hejuru bishobora gutuma abandi bamubona nabi kandi bigatuma akorwa n’isoni (Imigani 27:2). Nanone, uge umusobanurira ko kwiremereza atari byo bigaragaza ko afite ubushobozi. Kumukosora ubigiranye urukundo bizatuma yicisha bugufi, ariko nanone ntiyisuzugure.—Ihame rya Bibiliya: Matayo 23:12.
Jya ubwira umwana wawe uko bigenda mu buzima. Guha umwana icyo ashatse cyose, bituma yumva ko byose abyemerewe. Urugero, niba umwana wawe yifuza ko umugurira ikintu kirenze ubushobozi bwawe, uge umubwira ko bidakwiriye. Niba hari aho wateganyaga gusohokera ntibishoboke, uge umusobanurira ko mu buzima ibyo ari ibintu bisanzwe kandi umubwire uko ubigenza mu bihe nk’ibyo. Aho kurinda umwana wawe ibibazo byose, jya umutoza uko azahangana na byo amaze gukura.—Ihame rya Bibiliya: Imigani 29:21.
Jya umutoza gutanga. Jya umwereka ko “gutanga bihesha ibyishimo kuruta guhabwa” (Ibyakozwe 20:35). Mushobora kurebera hamwe abantu mwafasha imirimo itandukanye, urugero nko guhaha, ingendo, gusana ibyangiritse, kandi mujyane kubafasha. Mwereke ukuntu gufasha abandi bitera ibyishimo. Nubigenza utyo, uzaba umuhaye urugero rwiza rwo kwicisha bugufi.—Ihame rya Bibiliya: Luka 6:38.


text:
IGICE CYA 66
I Yerusalemu mu Minsi Mikuru y’Ingando
YESU YIGISHIRIZA MU RUSENGERO
Yesu amaze kubatizwa, mu myaka yakurikiyeho yamenyekanye hose. Abayahudi babarirwa mu bihumbi bari barabonye ibitangaza yakoze, kandi inkuru z’ibyo yakoraga zakwiriye mu gihugu hose. Icyo gihe yari mu Minsi Mikuru y’Ingando i Yerusalemu, kandi abantu benshi baramushakishaga.
Abantu babonaga Yesu mu buryo butandukanye cyane. Bamwe baravugaga bati “ni umuntu mwiza.” Abandi na bo bati “oya, ahubwo ayobya abantu” (Yohana 7:12). Amenshi muri ayo magambo yahwihwiswaga mu minsi ya mbere y’iyo Minsi Mikuru y’Ingando. Ariko nta wigeze agira ubutwari bwo kuvuganira Yesu ku mugaragaro, kubera ko bose batinyaga uko abayobozi b’Abayahudi babibona.
Igihe iminsi mikuru yari igeze hagati, Yesu yageze mu rusengero. Abantu benshi bari aho batangajwe n’ubuhanga bwe buhebuje bwo kwigisha. Kubera ko Yesu atari yarigeze yiga mu mashuri ya ba rabi, Abayahudi baribazaga bati “uyu muntu ubu bumenyi n’ubu bwenge yabikuye he ko nta mashuri yize?”—Yohana 7:15.
Yesu yarabashubije ati “ibyo nigisha si ibyanjye ahubwo ni iby’uwantumye. Umuntu nashaka gukora ibyo uwantumye ashaka, azamenya niba ibyo nigisha bituruka ku Mana cyangwa niba mvuga ibyo nihimbiye” (Yohana 7:16, 17). Inyigisho za Yesu zari zishingiye cyane ku Mategeko y’Imana, kandi byaragaragaraga neza ko atashakaga kwihesha icyubahiro, ahubwo ko yashakaga kugihesha Imana.
Hanyuma Yesu yarababajije ati “mbese Mose ntiyabahaye Amategeko? Nyamara nta n’umwe muri mwe uyumvira. Kuki mushaka kunyica?” Bamwe mu bari aho, wenda nk’abashyitsi batari abo muri uwo mugi, ntibari bazi ko bashakaga kumwica. Ntibiyumvishaga ko hari umuntu washaka kwica umwigisha mwiza nk’uwo. Ni yo mpamvu batekereje ko Yesu agomba kuba afite ikibazo cyatumye avuga atyo. Baravuze bati “ufite umudayimoni. Ni nde ushaka kukwica?”—Yohana 7:19, 20.
Hari hashize umwaka umwe n’igice abayobozi b’Abayahudi bashatse kwica Yesu bamuziza ko yari yakijije umuntu ku Isabato. Yesu yababajije ibibazo bikangura ibitekerezo kugira ngo agaragaze ko bari bafite imitekerereze ikocamye. Yabibukije ko mu gihe cy’Amategeko, umwana w’umuhungu yagombaga gukebwa ku munsi wa munani, nubwo habaga ari ku Isabato. Hanyuma arababaza ati “niba umuntu akebwa ku isabato kugira ngo amategeko ya Mose aticwa, ese ubu mundakariye bene aka kageni kuko nakijije umuntu ku isabato? Mureke guca imanza mushingiye ku bigaragarira amaso, ahubwo mujye muca imanza zikiranuka.”—Yohana 7:23, 24.
Abaturage b’i Yerusalemu bari bazi uko ibintu byifashe, baravuze bati “ese uyu si wa muntu bashaka kwica? Nyamara dore aravugira mu ruhame kandi nta cyo bavuga. Ese abatware bacu bamenye badashidikanya ko uyu ari Kristo?” Ariko se ni iki cyatumaga abantu batemera ko Yesu ari we Kristo? Baravuze bati “twe tuzi aho uyu muntu yaturutse; Kristo naza nta wuzamenya aho yaturutse.”—Yohana 7:25-27.
Yesu yabashubirije aho mu rusengero ati “muranzi kandi muzi aho naturutse. Sinaje ku bwanjye, ahubwo uwantumye ariho koko kandi ntimumuzi. Jye ndamuzi kuko ari jye umuhagarariye, kandi ni We wantumye” (Yohana 7:28, 29). Yesu amaze kubabwira ayo magambo asobanutse neza, bashatse kumufata, wenda bakaba barashakaga kumushyira mu nzu y’imbohe cyangwa kumwica. Ariko ntibabishoboye kubera ko igihe cye cyo gupfa cyari kitaragera.
Nyamara kandi, abantu benshi bizeye Yesu, kandi ni mu gihe. Yari yaragenze hejuru y’amazi, acyaha umuyaga, agaburira abantu babarirwa mu bihumbi mu buryo bw’igitangaza akoresheje utugati n’udufi duke, yakijije abarwayi, yakijije umuntu wamugaye abasha kugenda, yahumuye umuntu utarabonaga, akiza ababembe, ndetse azura abapfuye. Koko rero, bari bafite impamvu zo kubaza bati “ese mugira ngo Kristo naza azakora ibimenyetso biruta ibyo uyu muntu yakoze?”—Yohana 7:31.
Igihe Abafarisayo bumvaga abantu bahwihwisa ibyo bintu, bafatanyije n’abakuru b’abatambyi bohereza abarinzi b’urusengero ngo bafate Yesu.


text:
Umuyobozi wa Komisiyo y’Itorero ry’Igihugu, Boniface Rucagu, yashimiye Perezida Kagame impanuro adahwema guha abanyarwanda n’abaryitabira by’umwihariko.
Yaboneyeho kumenyesha ko Icyiciro cya Gatatu cy’Intagamburuzwa kigizwe n’abanyeshuri 2090, kandi ko bitwaye neza nk’Intore zigamije kwihesha agaciro no kugahesha Igihugu cyababyaye.
Innocent Ntaganzwa wiga mu mwaka wa kane mu ishami ry’ubuvuzi mu gashami k’ubuvuzi bw’indwara z’imitekerereze (Psychologie Clinique) muri Kaminuza y’u Rwanda Ishami rya Huye, yatangarije IGIHE ko mu minsi itandatu bamaze, batojwe byinshi birimo n’ uburere mboneragihugu, ariko icyamukoze ku mutima ari ibyo kwihangira imirimo.
Ati “Batugiriye inama nziza mu birebana no kwihangira imirimo hakoreshejwe uburyo butandukanye, baduhaga ingero z’umukino utugaragariza ubuzima bwacu bwa buri munsi n’uburyo wakwiha intego yo gukora ikintu runaka kandi ukakigeraho.”
Izo nyigisho ngo zanaherekejwe n’ubuhamya bwa bamwe mu bakoresheje ubwo buryo bakagira byinshi bageraho mu iterambere.
Abanyeshuri bahagarariye abandi biga mu mashuri makuru na za Kaminuza mu Rwanda, batorejwe muri Koleji y’Uburezi (UR-CE) i Remera no muri IPRC Kigali.
Iki ni icyiciro cya Gatatu cy’Intagamburuzwa nyuma y’icya kabiri cyatorejwe i Nkumba mu Karere ka Burera muri Nzeli 2015 cyari kigizwe n’intore 400, n’icya mbere cyatojwe kuva kuwa 17 kugeza kuwa 30 Kanama 2014, cyari kigizwe n’intore 238.


text:
Kuri uyu wa mbere tariki ya 14/11/2017 mu cyumba cy'inama cy'Akarere ka Kicukiro habereye umuhango wo gushyira umukono ku masezerano y'u bufatanye hagati y'Akarere ka Kicukiro na Ibuka ku micungire y'Urwibutso rwa Nyanza. Akarere ka Kicukiro kari gahagarariwe n'umuyobozi wako Dr Jeanne Nyirahabimana, IBUKA ihagarariwe na Perezida wayo Prof. Jean Pierre Dusingizemungu.
Muri ayo masezerano, Akarere kiyemeje kujya gatanga ingengo y'imari ya ngombwa kugira ngo urwibutso rubone abakozi kandi rushyire mu bikorwa gahunda zihoraho zo kwibuka.Ibuka yiyemeje gutegura igenamigambi rirambye ry'urwibutso, kurinda umutekano w'urwibutso, gushaka abakozi no gushyira mu bikorwa gahunda zose zireba urwibutso no kwakira no kuyobora abashyitsi bagana urwibutso.
Impande zombi ziyemeje kandi kwagura amaboko no kurushaho gutuma urwibutso rugira ibikorwa bihoraho bijyanye no gukora ubushakashatsi, kwegeranya no kumurika amakuru acukumbuye kuri genocide yakorewe abatutsi.


text:
Nyange : Barizihiza imyaka 18 y’intwari z’i Nyange
Kuwa 18 Werurwe 1998- kuwa 18 Werurwe 2015, imyaka 18 irashize mu karere ka Ngororero mu murenge wa Nyange hiciwe abanyeshuri nyuma yo kwanga kwitandukanya hakurikijwe ubwoko nkuko babisabwaga n’abacengezi ari nabo babambuye ubuzima, bakaza gushyirwa mu rweogo rw’Intwari z’Imena. Kuri uyu wa 19 werurwe hakaba hibukwa izo ntwari.
Abari abanyeshuri b’i Nyange bashyizwe rwego rw’Intwari z’Imena harimo Bizimana Sylivestre, Mukambaraga Beatrice, Ndemeye Valens, Benimana Herene, Mukarutwaza Seraphine, Uwitwa Ferdinand na Mujawamhoro Marie Chantal ari nawe wenyine uruhukiye aho i Nyange.
Buri mwaka ubuyobozi bw’ishuri Nyange Secondary School, “National Imnena Heroesâ€, ku bufatanye n’akarere ka Ngororero hamwe n’urwego rw’Igihugu rushinzwe Intwari hamwe n’ishyirahamwe ry’abaharokokeye ubwicanyi bwakozwe n’abacengezi bakaba bafatanya kwizihiza isabukuru y’izo ntwari.
Imwe mu mishinga ikomeye iteganywa mu rwego rwo guha agaciro ubutwari bw’aba bana, ni uko kuri iri shuri hategenyijwe kuzubakwa igicumbi cyazo. Hari kandi no gukwirakwiza filimi yiswe “rya joro ry’i Nyangeâ€, ikubiyemo ibyahabereye n’amasomo ku butwari cyane cyane ku bakiri bato, nkuko ubuyobozi bw’umurenge wa Nyange bwabidutangarije.


text:
Mu minsi ishize havuzwe amatariki menshi iki gitaramo cya Tekno kizabera gusa kimwe n'ababitegura ntibigeze bahakana ko cyagombaga kuba mu minsi ishize ariko bo bagahitamo kugisubika kugira ngo babone uko bategura neza iki gitaramo kurushaho, magingo aya ngo imyiteguro y’iki gitaramo irarimbanyije kandi mu minsi ya vuba baratumira abanyamakuru bamenyeshwe byinshi kuri iki gitaramo bamaze gutangaza itariki kizaberaho.
Tekno ategerejwe i Kigali tariki 10 Nzeri 2017
Mu gushaka kumenya igihe uyu muhanzi azaririmbira i Kigali, byatumye twegera Patrick Lipscombe uhagarariye kompanyi ya Brian Wave igiye kuzana Tekno i Kigali ku bufatanye na Positive Production, aduhamiriza ko nyuma yo gusa naho basubitse iki gitaramo gahunda zacyo zongeye kubyutswa, aragira ati”Igitaramo kizaba, igihari cyo kizaba tariki 10 Nzeri 2017 ibindi byinshi kuri iki gitaramo birimo aho iki gitaramo kizabera ndetse n'abaterankunga bacyo banyuranye tuzabatangaza mu minsi iri imbere ariko byo ubu imyiteguro yacyo tuyigeze kure.”


text:
Rwanda | Ngororero: Umuryango FPR Inkotanyi wamuritse ibikorwa byawo
Igikorwa cyo kumurikira abaturage ibibakorerwa kimaze kuba umuco ku bakorera mu karere ka ngororero kubera kubahiriza ihame ry’uko abaturage bafite uburenganzira bwo kumenya no kugira uruhare mubikorwa bibakorerwa.
Muri urwo rwego, kuwa 27/05/2012 intore z’umuryango FPR Inkotanyi mu karere ka Ngororero zamurikwe ibikorwa umuryango umaze kugeraho muri 2012 n’ibyo ugamije muri 2013. Uwo muhango wayobowe na Chairman w’umuryango ku rwego rw’akarere Ruboneza Gedeon wagaragaje ko umuryango wageze kuri byinshi mu nkingi 4 za guverinoma arizo ubukungu, imyoborere myiza, ubutabera n’imibereho myiza.
Ku bijyanye n’ubukungu abanyamuryango bishimiye umuhanda wa kaburimbo n’ingufu z’amashanyarazi byabakuye mu bwinguge ubu Ngororero ikaba ari nyabagendwa, bishimiye intambwe yatewe mubuhinzi n’ubworozi hahuzwa ubutaka biherekejwe na gahunda ya girinka; inganda nto nk’iza koperative za kawa ya Kageyo na Matyazo zifite umwanya mwiza ku rwego rw’igihugu; uruganda rw’imyumbati rutagereje imashini; ikigo kizajya cyakira abantu n’amahugurwa atandukanye, imihanda ihuza Ngororero na Rutsiro na Musanze, n’ibindi.
Mu mibereho myiza abanyamuryango bamurikiwe ibyagezweho nko kubaka amashuri ya 9 na 12 YBE n’ubwiherero bwayo, ubwishingizi mu kwivuza, kurwanya imirire mibi cyane cyane ku bana bari munsi y’imyaka 5, gufasha no kuremera abatishoboye bubakirwa amazu, bahabwa inka n’amatungo magufi ndetse n’ibindi. Mu miyoborere myiza abanyamuryango babonye ubukangurambaga binyuze mu nama guhera ku rwego rw’umudugudu kugeza kurw’akarere kandi ngo abanyamuryango bitabiriye kurengera ibidukikije.
Mu butabera hishimiwe igikorwa cyo kurwanya ruswa n’akarengane, inzego z’ibanze zitozwa gutanga serivisi nziza kandi zihuse. Abanyamuryango bishimiye uburyo icyumweru cy’icyunamo cyitabiriwe; uburyo inzibutso zifashwe neza n’uburyo imibereho y’ abacitse kw’icumu rya jenoside yakorewe abatutsi muw’1994 batishoboye igenda irushaho kuba myiza. Mu byagezweho byose abanyamuryango bashimiye Chairman w’Umuryango FPR INKOTANYI ku rwego rw’igihugu Nyakubahwa Paul Kagame watanze imirongo migari y’iterambere akanagenera akarere ka Ngororero porogaramu yihariye yo kuva mu bukene.
Mu bigamijwe Chairman Ruboneza yavuze ko gahunda za Leta mu nkingi 4 zayo zizarushaho kunononsorwa ingufu nyinshi zigashyirwa mu mudugudu. Amashanyarazi azagera mu mirenge 7 itarayabona; buri kagari kazagira inyubako iboneye yo gukoreramo. Yatangarije abanyamuryango ko mu ntangiro za 2013 hazubakwa biro y’umuryango izaba igizwe n’ inzu y’igorofa mu kibanza cyaguzwe miliyoni hafi icumi.
Uyu muhango wari witabiriwe n’intumwa z’umuryango ku rwego rw’igihugu zirimo ba Depite Nyabyenda Damien, Ngabo Amiel, Mukarubuga Christine n’abandi. Hari kandi na komite nyobozi y’Umuryango ku rwego rw’akarere.
Abayobozi b’umuryango FPR INKOTANYI babaye abambere mw’isuzumamikorere ku rwego rw’imudugudu, utugari n’imirenge bahawe ibihembo na seritifika z’ishimwe. Imirenge yaje ku myanya y’imbere ni Muhanda, Kabaya na Gatumba. Abanyamuryango ba FPR inkotanyi basabwe kujya bafata akaboko bagenzi babo ntavangura maze nabo bakabageza kubyiza igihugu cyifuza.


text:
Umugabo witwa Adolfo yatunguye abantu ubwo yagaragaraga ahoberana bidasanzwe n’intare y’ingore bita Kiara yari yaratunze mu myaka yashize, nyuma akaza kuyiha umuryango wita ku nyamanswa [injangwe nini] wo muri Mexique.
The Mirror ivuga ko Adolfo yatabaye iyi ntare ikiri icyana arayirera, nyuma aza kuyiha umuryango wita ku nyamanswa muri Mexique witwa Black Jaguar-White Tiger Foundation kugira ngo yitabweho mu buryo bwihariye kandi buboneye.
Mu mashusho n’amafoto yagiye asakara ku mbuga nkoranyambaga no kuri internet yagaragazaga iyo ntare Kiara ihobera Adolfo, imushyira ku butaka yihumuriza ibyuya bye ari nako bashirana urukumbuzi mu buryo butangaje ubwo yari yayisuye mu kigo isiga ibamo.Abantu benshi bakaba baratangariye cyane iriya ntare bitewe n’uburyo yitwaye kuri Adolfo imwereka urukundo rudasanzwe, mu gihe bimenyerewe ko intare ari imwe mu nyamaswa z’inkazi kandi zitinyitse cyane, utapfa gukorakora uko wiboneye.


text:
Tariki ya 8 Nzeri ni umunsi mpuzamahanga wahariwe gusoma, kwandika no kubara. Nyamara nkuko imibare ibigaragaza muri miliyoni 774 z’ababatuye isi batazi gusoma bibiri bya gatatu byabo (2/3) ni abagore.
Mu Rwanda, abagore bazi gusoma no kwandika ni 64, 9% mu gihe abagabo ari 75,1%. Naho umubare munini w’abana bava mu mashuri batayarangije ni abakobwa.
Impamvu abagore aribo ahanini batazi gusoma no kwandika
Ikandamizwa rishingiye ku gitsina
Nkuko bamwe mu bagore twaganiriye babitangaza ngo impamvu batigeze bamenya gusoma no kwandika ngo akenshi byaturukaga ku babyeyi babo babasumbanyaga n’abasaza babo bababwira ko bo bagomba gukora imirimo yo mu rugo gusa ko iby’ amashuri bitabareba.
Nyiraneza ImmaculĂ©e ni umwe mu bagore twaganiriye yagize ati “ku myaka 53 mfite sinzi gusoma kandi abahungu tuvukana bo barabizi, Papa yambuzaga kwiga ambwira ko abakobwa badakwiye kujya kwiga”
Politiki mbi yahezaga bamwe
Ku rundi ruhande ngo hari abagore bagezweho n’ ingaruka mbi zo kutemererwa kujya mu ishuri kubera politiki mbi yahezaga bamwe abandi bakemererwa kwiga. Mukantabana w’imyaka 51 ngo ntazi gusoma neza kuko yatangiye kwiga abonye ko ntaho byazamugeza kuko atari yemerewe kujya mu mashuri yisumbuye ahitamo kuva mu ishuri aciwe intege no kuba yarumvaga ko kwiga kwe nta hazaza hafite.
Ubukene
Ubukene ni kimwe mu byatumye abagore benshi usanga batazi gusoma ngo kuko iyo umubyeyi yabaga ari umukene yahitagamo ko umwana w’umuhungu ari we yashakiriza amafaranga akajya kwiga naho umukobwa akaba asigaye mu rugo
Uwingeneye Joyeuse afite imyaka 25 ngo ubwo yigaga mu mwaka wa kabiri w’amashuri abanza, we na musaza we babirukaniye amafaranga y’ishuri ababyeyi be bamubwira ko batabona amafaranga yabo bose ko ahubwo we agiye kurivamo musaza we agakomeza. Yagize ati “nababajwe nuko namurushaga ubwenge akaba arijye banga ko nkomeza”
U Rwanda rufite intego yo kuba rwageze kuri 85 % by’ Abanyarwanda bazi gusoma, kwandika no kubara mu mwaka wa 2015 ; no kugera kuri 90% mu mwaka wa 2017. Intego kandi ni uko Abanyarwanda bose bazaba bazi gusoma, kwandika no kubara mu 2020.
Uko gusoma no kubara byifashe mu banyarwandakazi
Tariki ya 8 Nzeri ni umunsi mpuzamahanga wahariwe gusoma, kwandika no kubara. Nyamara nkuko imibare ibigaragaza muri miliyoni 774 z’ababatuye isi batazi gusoma bibiri bya gatatu byabo (2/3) ni abagore.
Labels: uburinganire


text:
Abantu benshi bagiye bavuga kuri Antikristo, bamwe bakavuga basa n'abapfa gufora, abandi bakavuga ko babihishuriwe, abandi bakavuga nk'abahanura.... n'ibindi byinshi. Bamwe ntibatinya kuvuga abayobozi bazwi cyane ngo ni bo ba antikristo, abandi bakavuga ibyamamare mu mpande zitandukanye. Mu bavuzwe cyane ngo ni bo ba antikristo twavuga nka Vladimir Putin, Prince William, Mahmoud Ahmadinejad, Papa, Barack Obama..... n'abandi n'abandi.
None se mu byukuri, antikristo ni inde, kandi ni gute tuzamumenya?
Bibiriya ntivuga mu buryo bwahuranyije ngo antikristo ni inde cyangwa azaturuka he. Bamwe mu bigisha Bibiriya barihandagaza bakavuga ko antikristo azaturuka mu Bwami bw'Abaroma bagendeye ku bivugwa muri Daniel 7:24-25 n'Ibyahishuwe 17:7. Abandi bakavuga ko agomba kuzaba ari Umuyuda, kugirango azabashe kwinjira mu rusengero avuge ko ari we mesiya nk'uko bivugwa mu Batesaroniki ba 2. Ibi byose ntabwo byashingirwaho duhamya ngo antikristo ni inde, ngo azaba asa ate, ngo azaturuka he.....Ndetse ahubwo, tugendeye ku byanditswe byinshi turi buvuge hasi, bigaragara ko umunsi umwe antikristo azahishurwa, kandi icyo gihe azatungura benshi, mu buryo ashobora kuzaba ari umuntu benshi batari biteze.
Antikristo tuvuga, hari ubwo ubu tuvugana yaba yaravutse cyangwa ataravuka. Marting Luther King yahamyaga ko Papa (Pope) wari uriho igihe cye ngo yariwe Antikristo. Mu myaka ya 1940, benshi bahamyaga ko Hitler yari we antikristo. Mu binyejana byose hagiye habaho abantu bagiye bafatwa mu buryo bwo kwibeshya ko ari bo ba Antikristo.
Dushingiye ku byanditswe byera, hari ibyo dushobora guhamya kuri Antikristo:
1) Azaba ari umuntu (2 Abatesaronike 2:4)
2) N'ubu umwuka wa antikristo urakora, mu buryo bw'amayoberane, kuko ikimubuza gukora ku mugaragaro kiracyahari (Umwuka Wera n'Itorero) (2 Abatesaronike 2:7)
3) Igihe kimwe azahishurwa mu gihe cye (2 Abatesaronike 2:6)
4) Azaba ari umugome. Azaba afite imbaraga za Satani zo gukora ibimenyetso n'ibitangaza by'ibinyoma (2 Abatesaronike 2:9)
5) Igihe kimwe azahamya ko ari we Mana (2 Abatesaronike 2:4)
6) Iherezo rye ni ukurimbuka (2 Abatesaronike 2:3)
Ntitwarangiza tutavuze ko abizera Yesu bakwiye guhumurizwa, kuko Antikristo atazahishurwa ku mugaragaro itorero rikiri hano mu isi. Yesu namara gutwara itorero rye (rapture), Umwuka Wera na we azajyana n'Itorero, ubwo nibwo Antikristo azahita ahishurwa kandi atangire gukora ku mugaragaro, hazahita hanatangira ibihe by'imibabaro ikomeye (Tribulation) bizamara imyaka 7.
Ikindi kibazo wareba: Ikizira cy'umurimbuzi ni iki? Kanda hano urebe igisubizo
Imana ibahe umugisha.


text:
Mbanje kubasuhuza mu izina ry’Umwami wacu Yesu Kristu kandi mbifuriza amahoro y’Imana mwebwe n’abanyu mwese . Uyu munsi turaganira ku ijambo ry’Imana riri muri “ MATAYO 5:1-12 ”.
Hagira hati :” Abonye imbaga y’abantu arazamuka ajya ku musozi, amaze kwicara abigishwa be baza aho ari. Nuko atangira kubigisha agira ati Hahirwa abakene kuko ubwami bwo mu ijuru ari ubwabo.”
Hano Yesu ntago yashakaga kuvuga abantu bekennye amafaranga , imyenda , amazu ,…. Cyangwa se ubutunzi bwo mu isi abantu birukira, ahubwo yashakaga kuvuga abantu bumva bakennye ijambo ry’Imana ndetse n’ibintu byo mu buryo bw’Umwuka kuko aribo bazaragwa ubwami bw’Imana.
Niyo mpamvu ubuzima bw’Umukristo wese bwari bukwiye guhora bufite inzara n’inyota y’ibyo gukiranuka kuko niho umuntu abasha guhagarara atsinze isi na satani .
Dore byinshi mu byo satani arimo kubeshyesha abantu:
Ni uko yabateye inyota ariko siyo mu buryo bw’Umwuka cyangwa bw’Imana abantu banyotewe no gutunga ibya mirenge ndetse bimwe babigeraho banahemutse bagakoza Imana yabo isoni kubera kugira inyota n;inzara y’ibindi bitari iby’Umwuka Wera.
Yesu aratugaragariza ko abahiriwe ari abafite inzara n’inyota byo gukiranuka kuruta abafite inzara ya buno butunzi bw’isi tuzayisigamo twese.
Matayo 5:4-4 “ Hahirwa abashavura, kuko bazahozwa “.
Aha ngaha yashakaga kuvuga bariya bashavuzwa n’ibyaha ndetse n’ibi byose birimo gutukisha izina ry’Imana. Kuko ntago ikibi kizagumaho rwose, wowe rero umaze iminsi uririra umurimo w’Imana ndetse n’abarimbuka ,Yesu araguhumuriza akubwira y’uko uzahozwa ayo marira yawe kandi ndagushishikariza gukomeza kuririra umurimo ndetse n’abarimbuka kuko hariho ingororano.
Matayo 5:5
Haranditswe ngo :“Hahirwa abagwaneza , kuko bazaragwa isi. Hahirwa abafite inzara n’inyota byo gukiranuka, kuko bazahazwa. Hahirwa abanyambabazi, kuko bazazigirirwa. Hahirwa abafite umutima uboneye, kuko bazabona Imana.”
Imana kandi hano iragusaba kugira imbabazi ndetse no kuzitanga kuko nawe uzazigirirwa kandi ndanakwibutsa ko hari byinshi wababariwe niyo mpamvu kubabarira kuri wowe nanjye ari itegeko ry’Imana.
Ikigaragaza Umukristo nyawe ntago arangwa no kutababarira ahubwo iyo hagize umuhemukira yibuka ko nawe afite umubiri ahubwo icyo kikaba icyifuzo cyo gusengera kugirango Imana nawe imukize akaga kameze nkako ntikazamugereho.
Matayo 5:9-12
Hagira hati :“ Hahirwa abaharanira amahoro kuko bazitwa ‘ abana b’Imana.’ Hahirwa abatotezwa bazira gukiranuka, kuko ubwami bwo mu ijuru ari ubwabo. Muzishime abantu nibabatuka, bakabatoteza kandi bakababeshyera ibibi by’uburyo bwose babampora. Muzishime kandi munezerwe cyane, kuko ingororano zanyu ari nyinshi mu ijuru ; kuko uko ari ko batoteje abahanuzi bababanjirije.”
Hano kandi Yesu yongeye kugusaba wowe nanjye ko dukwiye kuba abantu bahesha abandi amahoro kuko nibwo tuzahirwa . Nitubikora dutyo natwe tuzagira amahoro ndetse tukanahabwa amazina akwiriye ibyo dukora kuko buri wese hano mu isi afite izina yitwa bitewe n’imirimo ye akora.
Urugero ; iyo uri umusambanyi, indaya, umuvugabutumwa bwiza , umunyabinyoma , umugambanyi , umwicanyi , umurozi … abantu bakwitirira ibyo ukora , bityo ukagira izina ryiza cyangwa ribi muri rubanda.
Mwene data ndakwinginga ngo uyu munsi uhinduke , nuhinduka n’isi izaba nziza kuko nicyo Imana yakuremeye , iguha kubaho igihe kingana gitya kugirango utunganye ibidatunganye mu izina rya Yesu.
Ndangije rero uyu munsi ngusaba ko wahitamo amahirwe aruta ayandi ariyo kwifuza kuba wowe Imana ishaka. Ibyo rero nta kindi kibiguhesha usibye kugira inzara n’inyota byayo ndetse no kuyihora imbere ushaka mu maso hayo.


text:
Abaturanyi b’uwo mugore bavuze ko uyu mubyeyi yatwitse umwana we ikiganza amuhanira ko yatwaye ibiceri bitatu bya 50 (150 Frw).
Yamutwitse mu ijoro ryo kuwa Mbere rishyira kuwa Kabiri, tariki ya 12 Ukuboza 2017 ariko inzego z’ibanze zamenye ayo makuru mu saa tatu za mu gitondo, zijya mu rugo rw’uyu muturage ariko ziramubura.
Ushinzwe iterambere ry’Akagari ka Nyange, Iyamuremye Innocent, yagize ati “Nibyo yamutwitse ukuboko noneho twamushatse twanamubuze. Uwo mudamu twamubuze ariko turacyari gukurikirana kugira ngo turebe ko yafatwa agashyikirizwa ubutabera. Yamutwitse amuziza ko ngo yamutwaye amafaranga 150, umuyobozi w’umudugugudu niwe ugiye kumujyana kwa muganga kuko na mitiweli niwe twazihaye.”


text:
ISOMO RYA MBERE
Igitabo cya Yozuwe (Yoz 24, 1-13)
Muri iyo minsi, 1Yozuwe akoranyiriza imiryango ya Israheli yose i Sikemu maze ahamagaza abakuru ba Israheli, abatware, abacamanza, abayobozi b’imirimo ; baza imbere y’Imana. 2Yozuwe abwira rubanda rwose ati « Dore uko Uhoraho, Imana ya Israheli avuga:
Abakurambere banyu, Tera se wa Abrahamu na Nahori, kera bari batuye hakurya y’Uruzi kandi bagasenga ibigirwamana. 3Nakuye Abrahamu umukurambere wanyu hakurya y’Uruzi, maze munyuza mu gihugu cya Kanahani cyose, mugwiriza urubyaro kandi muha Izaki. 4Izaki muha Yakobo na Ezawu, kandi Ezawu mugabira umusozi wa Seyiri. Ariko Yakobo n’abahungu be baramanuka bajya mu Misiri. 5Hanyuma nohereza Musa na Aroni, kandi mpanisha Misiri ibikorwa byanjye nabakubitishije, noneho mbavanayo. 6Ba so nabavanye mu Misiri, muraza mugera ku Nyanja. Abanyamisiri bakurikiranye ba so kugera ku Nyanja y’Urufunzo, bari ku magare no ku mafarasi. 7Nuko ba so batakira Uhoraho maze acisha igihu hagati yanyu n’Abanyamisiri, inyanja ayigarura ku Banyamisiri bose bararohama. Mwiboneye ubwanyu ibyo nakoreye Misiri, hanyuma mugeze mu butayu muhamara igihe kirekire. 8Nabinjije mu gihugu cy’Abahemori batuye hakurya ya Yorudani, ariko barabarwanya. Narababeguriye mwigarurira igihugu cyabo, nabatsembye imbere yanyu. 9Balaki mwene Sipori umwami wa Mowabu, arahaguruka ngo arwanye Israheli ; atuma kuri Balahamu mwene Bewori kugira ngo abavume. 10Ariko sinashatse kumva Balahamu ; byatumye abaha umugisha maze mbakura mu nzara ze. 11Mwambutse Yorudani maze mugera i Yeriko, abategetsi b’i Yeriko barabarwanya, Umuhemori, Umuperizi, Umukanahani, Umuheti, Umugirigashi, Umuhivi n’Umuyebuzi, ariko narababeguriye. 12Nohereza imbere yanyu amavubi yirukaniraga kure yanyu abami bombi b’Abahemori ; si inkota yawe cyangwa umuheto wawe wabikoze. 13Naguhaye igihugu utavunikiye n’imigi utigeze wubaka, none ukaba uyibamo; nguha imizabibu n’imizeti utateye, none ukaba urya imbuto zayo.»
ZABURI (Zab 136 (135),1-3, 16-18, 21-22.24)
Inyik/ Kuko urukundo rwe ruhoraho iteka.
Nimushimire Uhoraho kuko ari umugwaneza,
Inyik/ Kuko urukundo rwe ruhoraho iteka.
nimushimire Imana isumba izindi zose,
Inyik/ Kuko urukundo rwe ruhoraho iteka.
nimushimire Umutegetsi w’abategetsi.
Inyik/ Kuko urukundo rwe ruhoraho iteka.
We wiyoborera umuryango we mu butayu,
Inyik/ Kuko urukundo rwe ruhoraho iteka.
akabatsindira abami bakomeye cyane,
Inyik/ Kuko urukundo rwe ruhoraho iteka.
akarimbura abami b’ibihangange.
Inyik/ Kuko urukundo rwe ruhoraho iteka.
Maze ibihugu byabo abibahaho umunani,
Inyik/ Kuko urukundo rwe ruhoraho iteka.
umunani yageneye Israheli umuyoboke we,
Inyik/ Kuko urukundo rwe ruhoraho iteka.
maze atugobotora abanzi bacu,
Inyik/ Kuko urukundo rwe ruhoraho iteka.
IBANGONDIRIMBO RIBANZIRIZA IVANJILI (1 Tes 2, 13)
Alleluya Alleluya.
Nimwakire ijambo ry’Imana :
nta bwo ari ijambo ry’abantu,
ahubwo ni Imana ubwayo ibavugisha.
Alleluya.
IVANJILI
+ Matayo (Mt 19, 3-12)
Muri icyo gihe, 3Abafarizayi begera Yezu bamubaza bamwinja bati « Ese biremewe ko umugabo yasenda umugore we ku mpamvu ibonetse yose? » 4Arabasubiza ati «Ntimwasomye ko kuva mu ntangiriro, Rurema yabaremye ari umugabo n’umugore, 5kandi ko yavuze ati ‘Ni cyo gituma umugabo azasiga se na nyina kugira ngo yegukire umugore we, maze bombi bakaba umubiri umwe gusa’? 6Bityo rero ntibaba bakiri babiri, ahubwo baba umubiri umwe. Nuko rero icyo Imana yafatanyije, umuntu ntakagitandukanye!» 7Baramubaza bati « Ariko se, ni iki gituma Musa yategetse gutanga urwandiko rw’isenda, mbere yo kwirukana umugore ?» 8Arabasubiza ati «Ni umutima wanyu w’indashoboka watumye Musa abemerera kwirukana abagore banyu, ariko si ko byahoze. 9Naho jye mbabwiye ko umuntu wese wirukanye umugore we - uretse iyo babanaga bitemewe n’Amategeko – kandi akazana undi, aba asambanye.»
10Abigishwa baramubwira bati « Niba ari uko bimeze ku mugabo n’umugore, ikiruta ni ukudashaka.» 11Ni ko kubasubiza ati « Bose ntibumva iyo mvugo, kereka ababihawe bonyine. 13Koko rero hariho abantu bavutse ari ibiremba, hari abandi babigizwe n’abantu, kandi hari n’abandi bigize batyo kubera Ingoma y’ijuru. Ushobora kumva, niyumve !».


text:
Ubusanzwe imikurire y’umukobwa iyo ageze mu bwangavu, inazamo kwiyongera kw’ubunini bw’amabere. Ni ngombwa kuko aba amaherezo azakenera konsa abo azibaruka.
Nyamara usanga ubunini bw’amabere butandukana. Hari abagira mato, aringaniye, n’amanini.
Bijya bitangaza gusanga umukobwa muto afite amabere manini, cyangwa umunini afite dutoya.
Ese ubunini bw’amabere bushingira kuki?
Kugira ngo amabere abe manini cyangwa mato, biterwa n’impamvu zitandukanye. Iz’ingenzi muri zo twavuga:
• Imyaka: akenshi guhera mu bwangavu kugeza umugore abyaye amabere akura yiyongera. Nyuma yo kubyara agenda asa n’agabanuka kugeza ashaje.
• Ubwinshi bw’ibinure: amabere agizwe n’ibice byinshi gusa muri rusange ni ibinure. Uko umukobwa abyibuha ni na ko amabere yiyongera.
• Imisemburo: kugira ngo umukobwa amere amabere biterwa n’imisemburo iba imurimo. Ubwinshi bwayo cyangwa ubuke bwayo bigira uruhare mu bunini bw’amabere.
• Uturemangingo: rimwe na rimwe ubunini cyangwa ubuto bw’amabere ni ibintu bihererekanywa mu miryango (heredity). Aho usanga mu muryango runaka bagira amabere manini, abandi matoya. Gusa si ihame kuko ushobora gusanga inkurikirane zitanganya ubunini bw’amabere.
• Igihe: nubwo waba ufite manini cyangwa mato, ariko hari igihe yiyongera. Igihe cy’uburumbuke cyangwa imihango kuri bamwe, iyo utwite, mu gihe cyo gukora imibonano, amabere yongera ubunini. Gusa iyo icyabiteraga kirangiye asubira uko yanganaga.
Ese wari uzi ko burya amabere yombi atangana?
Amabere y’umukobwa yaba mato cyangwa manini ntabwo ashobora kungana, gusa itandukaniro ni rito ku buryo utapfa kubimenya, nubwo hari abo biba byigaragaza.
Kugira amabere mato.
N’ubwo abantu bavuga ko ikintu ari gito bagereranyije n’ikindi, gusa ku mabere ho bavuga ko ari mato hagendewe kuri nyirayo. Icyakora, iyo wumvako ari mato ugasanga imoko n’ahayizengurutse habyimbye, aba azaba ari mato.
Biterwa n’iki?
1. Impamvu nyamukuru itera kugira amabere kuba mato ni akarande mu muryango (genetics). Aha niho uzasanga mu muryango kuva ku gisekuru cya kure, baba babyibushye cyangwa bananutse bigirira amabere mato. Aha si ikibazo cyane mu gihe bonsa bakabona amashereka iyo babyaye.
Icyakora iyo bijyana no kubura amashereka, hitabazwa imiti.
2. Indi mpamvu ni imisemburo: Ubusanzwe gukura muri rusange bikorwa n’umusemburo witwa eostrogen. Uyu musemburo rero iyo ubaye muke bituma adakura neza.
Ibi bishira iyo uterwa uyu musemburo cyangwa ufata ibinini biwongera, kimwe n’uko ubu haboneka imiti yo gusiga ku mabere ikoze muri uwo musemburo igufasha.
3. Impamvu ya gatatu ari na yo ya nyuma ni ikibazo cy’imirire mibi. Ibi birangwa no kunanuka ndetse n’amabere akagenderamo. Imyunyungugu y’ingenzi mu gukuza amabere ni ibiri yitwa Bromine (Br) na Manganese (Mn). Iyi myunyu ni yo ituma imisemburo itera gukura kw’imyanya myibarukiro ikora. Iyo rero ibaye mike mu mubiri, amabere ntakura.
Hari ibyo kurya bitandukanye warya bigatuma ingano y’amabere yawe yiyongera. Muri byo twavuga:
• Ibikoro
• Sezame
• Ibigori
• Tungurusumu
• Tangawizi
• Pomme
Kugira amabere manini
Nubwo kuri ubu mu bihugu bimwe na bimwe ngo amabere manini agezweho, ndetse bamwe bakibagisha ngo yongerwe, ntibibujijeko hari n’abayagabanyisha.
Kugira amabere manini biterwa n’impamvu nyinshi
1. Iya mbere: kimwe n’amabere mato bishobora guturuka mu muryango, Ugasanga umuryango wose ni ko bameze. Ibi kuko biba biri mu turemangingo twabo (genes), ntacyo wabikoraho.
2. Indi mpamvu ituruka ku kubyibuha. Akenshi kuko amabere akozwe n’ibinure, iyo umuntu abyibushye habyibuha bwa mbere inda, ikibuno n’amabere. Aha rero iyo ibiro bigabanutse n’amabere aragabanyuka.
3. Hari ibiterwa n’imikorere mibi y’imisemburo cyane cyane umusemburo wa estrogen. Iyo urenze ukenewe, bishobora gutuma amabere abyimba cyane. Ibi iyo bigaragaye hakiri kare, kwa muganga baguha imiti ibikosora.
4. Hashobora no kubaho ibiterwa no gukoresha imiti nabi cyangwa ukayikoresha igihe kirekire. Urugero twatanga ni umuti utangwa kubera uburwayi bwo mu mutwe. Birazwi ko uyu muti utuma amabere aba manini.
Iyo biterwa n’imiti, kuyihagarika birongera bigatuma agabanyuka.
Kugira amabere manini bishobora guteza ibindi bibazo nko guhetama ibitugu, kubabara intugu no mu gatuza, ndetse n’umugongo. Kuri bamwe binatera ipfunwe.
Iyo bikabije rero akenshi umuti wa nyuma ni ukuyabaga akagabanywa, nubwo bidakorwa n’ubonetse wese.
Ese amabere atangana aterwa n’iki?
Ubusanzwe ku bagore amabere yombi ntaba angana; gusa uko kutangana ntibiba bigaragara. Nyamara iyo bigeze aho buri wese yabibona, bitera ipfunwe.
Igitera kutangana kw’amabere
• Konsa: burya n’ubwo umubyeyi agerageza guha umwana amabere yose ariko umwana agira iryo akunda kuruta irindi. Iryo rero rihita riba rinini kurenza irindi.
• Ukuboko ukoresha: akenshi ukuboko ukoresha imikaya yo kuri icyo gice irakura cyane. Ibi rero bigira n’ingaruka ku ibere ry’urwo ruhande.
• Imisemburo: mu gihe cy’imihango n’uburumbuke imisemburo ituma amabere yiyongera. Hari igihe nyuma yaho atongera ngo asubire uko yanganaga ku gipimo kimwe.
• Ibinure: hari igihe mu kubyibuha bishoboka ko umubiri utakira ibinure kimwe bityo bikaba byatera amabere kutangana.
Ni gute umuntu yabikosora?
Banza umenye icyabiteye.
Ikindi kandi kuyanganisha byoroha iyo bafashije irinini kugabanuka, kuruta ko bafasha irito kwiyongera. Hari udukoresho twabugenewe dufasha amabere kuringanira.
Icyitonderwa: Igihe cyose uku kutangana kw’amabere, no kugira amabere manini bijyana no gutonekara, kumva akandika nk’ikibyimba, bigutera imisonga n’uburibwe, wizuyaza hita ugana muganga akurebere ikibazo kibitera.
SRC: Women’s Health


text:
Kayonza: Barashimirwa uburyo bakemura ibibazo by’abaturage
Abakozi bo mu biro bya Perezida wa Repubulika y’u Rwanda bashimye ubuyobozi bw’akarere ka Kayonza bwagiye bukemura ibibazo by’abaturage. Babivugiye mu nama yahuje abakozi babiri bo mu biro bya Perezida wa Repubulika, ubuyobozi bw’akarere ka Kayonza, abanyamabanga nshingwabikorwa b’imirenge igize ako karere n’abandi bayobozi bo mu nzego z’ibanze tariki 11/05/2011.
Hari ibibazo bitandukanye abaturage bo mu karere ka Kayonza bari bagejeje mu biro bya Perezida wa Repubulika, bavuga ko byaburiwe ibisubizo mu buyobozi bw’akarere, bahitamo kubijyanayo basaba kurenganurwa.
Raporo y’ibyo bibazo yashyikirijwe ubuyobozi bw’akarere ka Kayonza kugira ngo bikurikiranwe. tariki 11/05/2011abakozi babiri bo mu biro bya Perezida wa Repubulika baje kureba niba ibyo bibazo byarakemuwe, basanga byinshi muri byo byarakemutse, ibindi biri mu nzira zo gukemuka, dore ko bimwe ngo byoherejwe mu nkiko zikaba ari zo zizabirangiza.
Abo bakozi bo mu biro bya Perezida wa Repubulika bavuze ko bishimiye uburyo ibyo bibazo byakemuwe, bavuga ko ari uburyo bwiza bukwiye gukomeza gukoreshwa kuko gukemura ibibazo by’abaturage ari byo bituma igihugu kigera ku iterambere.
Bati “Ibibazo hafi ya byose turabona mwarabikemuye, n’ibitarakemuka neza ubona ko byakemutse nibura ku gipimo cya 95%, ibyo na byo turifuza ko mwabikemura mukazaduha raporo y’uburyo byakemutse mu gihe kitarambiranyeâ€
Ibibazo byari bitarakemuka burundu, ni nk’icy’umuturage witwa Habiyakare Augustin wo mu murenge wa Nyamirama wagize impanuka y’imodoka inshuro ebyiri akaza kwemererwa kubakirwa inzu kuva mu mwaka wa 2005, akomeza kubaza ikibazo cye kugeza mu mwaka wa 2009, ari nabwo yaje kurambirwa ikibazo akakijyana kwa Perezida wa Repubulika kuko cyari cyaraburiwe igisubizo. Cyakora iyo nzu ubu ngo yamaze kuyubakirwa ndetse akaba anayituyemo. Cyakora ngo iracyabura inzugi z’imbere kuko ifite inzugi zo hanze gusa.
Ibindi bibazo bitarakemuka neza na byo ngo ntibigoranye kubikemura, umuyobozi w’akarere ka Kayonza Mugabo John, yavuze ko mu minsi ya vuba na byo bizaba byakemutse.
Abakozi bo mu biro bya Perezida wa Repubulika bavuze ko buri muturage afite uburenganzira bwo kwigerera kwa Perezida kubaza ikibazo cye igihe cyose yaba yarakigejeje ku nzego zagikemura ariko ntigikemuke, kandi ibibazo byose abaturage bazanye ngo birakurikiranwa kugeza bikemutse.
Umuyobozi w’akarere ka Kayonza yasabye ko mu gihe hagira undi muturage ugeza ikibazo cye kwa Perezida wa Repubulika, ubuyobozi bw’akarere bwajya bukimenyeshwa kugira ngo gikurikiranwe vuba.


text:
ISOMO RYA MBERE
Izayi (lz 49,8-15)
8Dore ibyo Uhoraho abwira Umugaragu we : “Igihe cy’ubutoneshwe naragusubije, ku munsi wo gukizwa naragutabaye, ndaguhanga, nkugenera kuvugurura isezerano nagiranye n’imbaga nyamwinshi, kugira ngo mbyutse igihugu, maze nsubize iminani abari barayinyazwe. 9Imfungwa nzazibwire nti ‘Nimusoboke’, n’abari mu mwijima nti ‘Nimujye ahabona.’ lruhande rw’inzira bazahabona ubwatsi, ku misozi yose y’agasi bazahagire urwuri, 10lnzara n’inyota ntibizabica, icyocyere cy’umusenyi cyangwa izuba ntibizabageraho; kuko ubakunda bihebuje azabayobora, akaberekeza ku masoko y’amazi afutse. 11Ku misozi yose nzahahanga inzira, n’imihanda yanjye nyabagendwa iringanizwe.12Ngabo baraje baturutse iyo bigwa, bamwe mu majyaruguru no mu burengerazuba, abandi baturutse mu gihugu cya Asuwani. 13Ijuru nirivuze impundu, isi nisabagire, imisozi itere indirimbo z’ibyishimo, kuko Uhoraho yahumurije umuryan we, abakozwaga isoni akabereka urukundo rwe. 14Siyoni yaravugaga iti ‘Uhoraho yarantereranye, Nyagasani yaranyibagiwe.’ 15Mbese ye, umugore yakwibagirwa umwana yonsa? Ese yaburira impuhwe umwana yibyariye? Kabone n’aho we yarengwaho, jyewe sinzigera nkwibagirwa.”
ZABURI (Zab 145 (144),8.9, 13cd-14, 17-18)
Inyik/ Uragasingizwa Nyagasani, wowe munyampuhwe n’umunyaneza.
Uhoraho ni umunyampuhwe n’umunyaneza,
atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho ni mutabeshya, :
akaba indahemuka mu byo akora byose.
Uhoraho aramira abagwa base,
abunamiranye akabaha kwemarara.
Uhoraho ni umunyabutungane mu nzira ze zose,
akarangwa n’urukundo mu bikorwa bye byose.
Uhoraho aba hafi y’abamwiyambaza,
hafi y’abamwiyambaza babikuye ku mutima.
lBANGONDIRIMBO RIBANZIRIZA IVANJILI (Yh 11,25)
Uragasingizwa Nyagasani,
uharirwe icyubahiro, ububasha n’ubuhangange.
Nyagasani Yezu, uri izuka n’ubugingo:
ku bw’urupfu rwawe watsinze urupfu.
Uragasingizwa Nyagasani,
uharirwe icyubahiro, ububasha n’ubuhangange.
IVANJILI
+ Yohani (Yh 5,17-30)
Muri icyo gihe, amaze gukiza umuntu ku isabako, 17Yezu abwira Abayahudi ati “Kugeza ubu Data arakora, nanjye ngakora.” 18Ayo magambo atuma Abayahudi barushaho gushaka impamvu yo kumwica, batamuziza gusa ko yicaga isabato, ahubwo bamuziza kandi ko yavugaga ko lmana ari Se, akiringaniza n’lmana. 19Nuko Yezu aboneraho arababwira ati« Ndababwira ukuri koko : Mwana nta cyo ashobora gukora ku bwe, uretse icyo abonye Se akora, kuko icyo akoze, na Mwana aragikora. 20Koko rero Data akunda Mwana, kandi amwereka ibyo akora byose. Ndetse azamwereka ibirushije ibi ngibi maze muzatangare. 21Uko Data azura abapfuye kandi akabeshaho, ni na ko Mwana abeshaho abo yishakiye. 22Nyamara Data nta we acira urubanza; imanza zose yazeguriye Mwana, 23kugira ngo bose bubahe Mwana nk’uko bubaha Data. Utubaha Mwana ntiyubaha na Data wamwohereje.
24”Ndababwira ukuri koko: uwumva ijambo ryanjye kandi akemera n’Uwamutumye, agira ubugingo bw’iteka kandi ntazacirwa urubanza, ahubwo aba avuye mu rupfu yinjiye mu bugingo. 25Ndababwira ukuri koko: igihe kiregereje, ndetse tukirimo, maze abapfuye bakazumva ijwi ry’Umwana w’lmana, kandi abaryumvise bakazabaho. 26Uko Data yifitemo ubugingo, ni na ko yahaye Mwana kwigiramo ubugingo. 27Kandi amuha ububasha bwo guca imanza, kuko ari Umwana w’umuntu. 28lbyo ntibibatangaze kuko igihe cyegereje, maze abari mu mva bose bazumve ijwi rye. 29Nuko abazaba barakoze neza bazazukire kubaho, naho abazaba barakoze nabi bazukire gucirwa urubanza. 30Nta cyo nshobora ku bwanjye. Nca urubanza nkurikije ibyo numvise, kandi urubanza rwanjye ntirubera; kuko ndakurikiza ugushaka kwanjye, ahubwo nkurikiza icyo Uwantumye ashaka.”


text:
Ababyeyi batwite bafite ibyago byo hejuru byo kwandura igituntu muri iki gihe, ubushakashatsi bukaba bwarabigaragaje.
Inyigo yakozwe igaragaza ko ababyeyi batwite bitegura kubyara ndetse nabamaze igihe gito babyaye muri ano mezi 6 ashize, 69% bafite ibyago byo kwandura iyi ndwara.
Abashakashatsi bo mu kigo kitwa Health Protection Agency baburiye ababyeyi ko bakagombye kwikingiza cyangwa bakihutira kujya kwa muganga igihe babonye bafite ibimenyetso byashobora kuba bigaragaza iyo ndwara kuko ari indwara ishobora gukomerera igihe cyose ititaweho.
Ubushakashatsi bwabo bwatangajwe mu kinyamakuru kitwa American Journal of Respiratory and Critical Care Medicine. Kikaba gitangaza ko ubu bushakashatsi bwakozwe ku babyeyi basaga ibihumbi ijana na mirongo cyanda (190.000) muri myaka 12 ishiza.
Ubu bushakashatsi bwagaragaje ko igituntu kiri hejuru ku babyeyi babyaye vuba mu mezi atandatu ashize dore ko ari 15,4 ku bantu 100. 000 ugereranyije na 9,1 ku bantu 100.000 ku bantu bazima.
Bemeza ko gutwita bigabanya cyane ubudahangarwa bw’umubyeyi mu bijyanye no guhumeka bikaba byatuma indwara y’igituntu imufata vuba kandi byoroshye.Profeseri Ibrahim Abubakar akaba akuriye ibijyanye n’igituntu muri Health Protection Agency kandi akaba kabuhariwe mu ndwara zandura muri kaminuza ya East Anglia avuko ubu bushakashatsi bwagaragaje neza ko ababyeyi babyaye, abatwite n’abaza kubasura bakagiye bitonda kuko iyi ndwara ishobora kwiyongera biciye muri ubu buryo, kuko akenshi yandurira mu guhumeka.
Akomeza avuga ati “ abarwaza barwajije ababyaye ndetse nabareberera ababyaye bakagiye bita ku bimenyetso byiyo ndwara.”


text:
Gisagara: Bibukijwe ko imikoranire myiza ari ishingiro mu kwesa imihigo
Yanditswe na NSHIMIYIMANA EMMANUEL
Umuyobozi w’Akarere ka Gisagara Rutaburingoga Jerome yasabye inzego zitandukanye zikorera mu karere kwibuka ko uruhare rwa buri wese mu kwesa imihigo ari ngombwa ariko bikaba byiza mu gihe buri wese akora inshingano ze ariko anatekereza ko akorana n’abandi.
Agaragaza ko buri wese akwiye gutanga umusanzu we ariko anatekereza ko akorana n’abandi, kuko insinzi mu mihigo iboneka iyo umuntu wese yabashije gukora ibyo agomba gukora.
Umuyobozi w’Akarere ka Gisagara yagarutse ku mwanya 26 Akarere kagize mu mihigo y’umwaka ushize, hanafatwa ingamba nshya.
Yagize ati “Muri abayobozi hano ariko icyagaragaye nuko nta muntu usimbura undi, kuko ntushobora gukora akazi, ngo ukore n’aka mugenzi wawe mu gihe agihari, iyo adahari wabikora ariko iyo agihari ntibishoboka ko wagakora. Nk’abayobozi nagira ngo mbabwire ko igihe tutari gukora nk’itsinda nta cyo twageraho.”
Yakomeje agira ati “Burya umuyobozi w’ikigo cy’amashuri ntashobora gutsinda umwarimu adakora inshingano ze, umuyobozi abenshi ni uguhuza ibikorwa ntushobora rero guhuza ibidahari, bigomba kubanza bikahaba.”
Yasabye abayobozi batandukanye kumva inyungu rusange kandi bakazumva mu kerekezo kimwe kuko ari byo bishobora gutuma imihigo igerwaho.
Abayobozi mu nzego z’ibanze bibukijwe ibyo bakwiye gukora neza kugira ngo abaturage nabo bazabizere.
Avuga ko bagomba kumva ikerekezo k’igihugu mu buryo bumwe.
Ati “Utabyumva mumuhwiture nk’uko nabivugaga kuko ntawusimbura undi ntushobora gukomeza kugenda kandi uwo mwari mufatanyije utasimbuje wamusize inyuma, buri wese aho mukorera iki mu gifate nk’ihame.”
Yasabye buri wese gufasha mugenzi we kumva ishingano ze kuko ngo n’umuyobozi w’ishuri ntasimbura umubyeyi w’umwana bityo ningombwa ko buri wese afasha uwashinzwe kumva inshingano ze.
Avuga ko mu gihe abantu batitaye kumvisha bagenzi babo no kubafasha kuzisohoza byatuma bazajya batsindwa batanamenye impamvu.
Yasabye kandi aba bayobozi mu nzego zitandukanye mu karere ka Gisagara kumva neza inshingano zabo kuko iyo umuntu akora ibyo atumva byanze bikunze arabitsindwa nyamara ngo iyo umuntu adatinya gutsindwa akwiye kumva ko muri gahunda za Leta gutsindwa bibabaza benshi.
Abayobozi mu nzego zitandukanye muri aka karere basabwe kumva isano bafitanye n’abo bayobora kuko ngo iyo bitabaye ibyo kuyobora biranga.
TANGA IGITEKEREZO
Leave a Reply
Be the First to Comment!


text:
Imana yabanje guca intege no kurimbura imana za Egiputa (mu ishusho y’ibyago icumi), imwe ku yindi kugira ngo ibohore abana ba Isirayeli muri Egiputa. Ese nyuma yo kumva Imana ivuga ku buzima bwacu, ku gihugu no ku mahanga, harakurikiraho iki ?
Petero yabwiye Yesu ati “Mwami niba ari wowe, untegeke nze aho uri ngendesha amaguru hejuru y’amazi”(Matayo 14:28). Yesu aramusubiza ngo ngwino. Kumva Ijambo ry’Imana ni kimwe ariko kuva mu bwato no kugendera ku mazi ngo amenye ko icyo Yesu yavuze ari ukuri ni ikindi. Kuki bitugora kwinjira mu masezerano Imana iduha ? N’uko tubura UKWIZERA, tugatangira kwibaza niba ari Imana yavuze.
Ariko Ijambo ry’Imana riravuga ngo : “Nshobozwa byose na Kristo umpa imbaraga” (Abafilipi 4:13). Ayo magambo yavuzwe na Pawulo wari Umuyisirayeli w’umwimerere, wigishijwe na Gamaliyeli, wakoraga ibitangaza, ndetse akanirukana abadayimoni… Nyamara yasanze ibyo byose ari ubusa kubwo kumenya Kristo (Abafilipi 3:8).
Ese twe turi bande ?
Dukeneye kumenya abo turi bo muri Kristo mbere yuko dukoreshwa n’Imana. Iyo dusobanukiwe abo turi bo n’umugambi Imana ifite ku buzima bwacu, tumenya ko: uko Imana ishobora byose, natwe dushobora byose muri Kristo. Imana ishaka gukura muri twe imvugo igira iti “sinshoboye”.
Mu batasi cumi na babiri, babiri gusa aribo Yosuwa na Kalebu nibo bizeye ko barwanirira Kanani, bakabasha gutsinda kuko Imana yahabahaye (Kubara 13:30). Yosuwa na Kalebu ntibarebye imbaraga zabo ahubwo biringanije n’icyo Imana yari yavuze; imitima yabo izirikwa ku masezerano y’Imana.
Nyuma yo gukiza ikirema cyasabirizaga, igihe Petero na Yohana binjiraga mu rusengero, Petero yabwiye ababarebaga ati “Yemwe bagabo ba Isirayeli, ni iki gitumye mutangarira ibi? Mudutumbirira iki nk’aho ari imbaraga zacu cyangwa kubaha Imana kwacu, biduhaye kumugendesha? (Ibyak. 3:12-16) Kwizera Ijambo, kwizera Kristo, kwizera ibyo avuga; bituma Ijambo rye risohora. Imana ishishikajwe n’iherezo rya buri ikintu. Iyo Imana iduhaye inzozi, iyerekwa ishishikazwa no kubona bisohora kurusha nuko twe tubitekereza.
Mose yizeye Ijambo ry’Imana; umuntu we w’imbere yari yuzuye imbaraga no kwizera Imana niyo mpamvu yakoze ibirenze icyo abantu bashoboraga kumva. Simiyoni nawe yarafite kwemezwa mu muntu we w’imbere niyo mpamvu atigeze acika intege cyangwa ngo areke gusenga kugeza abonye umukiza. Twese tujya tunanirwa ariko imbaraga ziva he? Kuri WE, Kuri Kristo!
Isengesho ryacu ribe riti : “Mwami, nzi uwo ndi we muri wowe kandi ndizera ko nshoboye byose hamwe nawe. Ongerera imbaraga no kwizera umuntu wanjye w’imbere. Nshobozwa byose nawe Kristo umpa imbaraga”
#Ibyanditswe: Abafilipi 4:13


text:
Brittni Ruiz wamamaye mu mafilimi y’urukozasoni ku isi, aho yakinaga ku izina rya Jenna Presley nk’uko abyivugira mu buhamya bwe avuga uko yahuye na Yesu, mu gusoma imirongo yo muri Bibiliya yerekana iherezo ribi ry’abanyabyaha by’umwihariko abasambanyi.
Brittni Ruiz avuga ko yarezwe n’ababyeyi mu muco wa kiyuda, aho uburezi bwari bugoye atabasha kubona n’urukundo, bikaza kurangira abaye umuhakanyi w’iby’Imana, akabaho ubuzima avuga ko ari ubw’akavuyo, nk’uko bitangazwa n’urubuga rwa gikristo www.infochrétienne.com.
Brittni Ruiz avuga ko yatangiye kurarukira mu ngeso z’ubusambanyi afite imyaka 14 akabifatanya no kunywa ibiyobyabwenge akiri muto, byose akaba yarabikoreraga muri Mexique ( Megizike). Mu buhamya bwe avuga ko amaze kugira imyaka 18 mu mwaka w’2005, yari amaze kurangiza kwiga ibyerekeye itangazamakuru muri Leta ya Calfornia ari bwo satani yakomeje kumugira imbata y’ibyaha ari bwo yinjiye mu nzu zitunganya amafilimi y’urukozasoni, aho yakinnye amafilimi agera kuri 275.
Mu gihe yari mu rugendo yerekeza ahitwa Las Vegas gukina indi filimi, nibwo ubuzima bwe bwahindutse burundu nyuma yo guhura na Yesu mu ijambo ry’Imana, asomye imirongo yo mu gitabo cy’Ibyahishuwe, maze Umwuka wera amuhishurira iherezo ribi ry’abanyabyaha by’umwihariko abasambana.
Yasomye ahagira hati ‘’ Icyakora namuhaye uburyo bwo kwihana, ariko ntiyashaka kwihana ubusambanyi bwe. Dore nzamugusha ku buriri, mutezane amakuba menshi n’abasambane be nibatihana imirimo yabo mibi.’’ Ibyahishuwe 2:21-22
Akomeza avuga ko ari bwo yamenye neza ko ntaho ahuriye n’Imana, ariheba, ata umutwe asanga igihe cyose yitabaje ibiyobyabwenge ntacyo byamumariye kugeza n’aho atangira kwitabaza abavura indwara zo mu mutwe. Nyuma y’iyi ntambara ikomeye y’umutima, nibwo yafashe umwanzuro wo guca iyi migozi yose yari imuboshye mu mwaka w’2012. Icyo gihe yahise asiba urukuta twe rwa Twitter, ahindura nimero ya telefoni, ahindura ibintu byose cyane ibyo yari azwiho ku izina rya Jenna Presley.
Imana imaze kumubohora, Brittni yahise ajya gukora umuziki atangira kuririmba indirimbo za gikristo, ari nako abifatanya no kubwiririza ubutumwa bwiza ahantu hose, haba kuri televiziyo, n’ahandi hateranira abantu benshi.
Mu rugendo rwe rwo gukizwa Brittni yabifashijwemo n’umuryango w’ivugabutumwa uzwi ku izina rya XXXChurch wita cyane ku bantu babaswe n’amafilimi y’urukozasoni.
Amafilimi y’urukozasoni ni kimwe mu bintu byagize umubare munini w’abatuye isi imbata, cyane cyane aho ikoranabuhanga ryagukiye mu bice bitandukanye by’isi, abantu bagatunga amatelefoni agendanwa agezweho ayo bakunda kwita Smart phone.


text:
INAMA 13 zafasha umugore kubaka urugo rukaramba
Yanditswe na Imanishimwe Dieudonne July 26, 2016
Kugira urugo rurangwamo umunezero ,ibyishimo,itererambere biraharanirwa nkuko mu buzima busanwe iyo ukeneye iterambere ubiharinira , ariko kugira urugo rurangwa nibibyo se umugore abigiramo uruhare rukome cyane ko ariwe mutima wurugo […]
Kugira urugo rurangwamo umunezero ,ibyishimo,itererambere biraharanirwa nkuko mu buzima busanwe iyo ukeneye iterambere ubiharinira , ariko kugira urugo rurangwa nibibyo se umugore abigiramo uruhare rukome cyane ko ariwe mutima wurugo .
Nyumo yo kubona gutandukana kwahatonahato biri kuranaga ingo muri iki gihe urubuga “ ibyiringiro .rw rwabakusanyiriye inama zigera kuri 13 zikwiriye kuranga mutima w’ urugo :
- Ntukabone ko kubaha umugabo wawe ari umuzigo kuri wowe , ahubwo nibyo byiza kuri wowe kuko uzamuvanaho ijuru ,
- Ntugakunde kuva mu rugo iwawe , umugabo atabiguhereye uruhushya
- Ntukavane ikintu iwawe mu rugo , ugitanga cgukijyana iwanyu , umugabo wawe atabizi
- Ntugakunde gutumira abantu iwawe utabanje kugisha inama umugabo wawe ,
- Ntukakire iwawe umuntu cyane cyane undi mugabo utabiherewe uruhushya numugabo wawe , utazicuza nyuma
- Amabanga yawe yabwire umugabo wawe ntukayasohore hanze , utazisenyera
- Oroshya ururimi rwawe mu gihe uri kuvuganan’umugabo wawe
8. Mu gihe umugabo arakaye , wowe gerageza gutuza , ntakazamuke ngo nawe uzamuke
- Gerageza guhorana isuku ku mubiri
- Gabanya amagambo menshi ku mugabo wawe ,
- Horana udushya two gushimisha umugabo wawe ahore abona ko nta wundi mugore wamukurutira
12. Ibyahise bibi ntugakunde guhora ubigarura ,cg kubisubiramo imbere y’umugabo wawe , kuko icyo gihe waba ushaka intonganya mu rugo.
- Irinde guhora ujyana ibirego iwanyu , ibintu bito bito mujye mubirangiza ubwanyu
Nimba warashoboye kumukunda mu bu fiancbwanyu , ukamukunda mukibana , urwo rukundo birashoboka ko warumukunda n’uyu munsi
* Urukundo narwo rurasinzira , rukeneye kubyutswa , urukundo ruragenda rugashira , rukeneye kugarurwa
Ibuka ibyo wakoraga mukibana byatumye urukundo ruba rwinshi mu rugo , ongera ubikore uzure urwo rukundo !*
Gukunda si akazi , akazi ni uguhozaho ( gusigasira) urwo rukundo kugira ngo rudashira
Urugo ni ibyishimo , ariko nta byishimo bititangirwa
Buri wese yitange uko ashoboye kugira ngo ingo zacu zirangwe n’ibyishimo


text:
16 GICURASI 2017
TURUKIMENISITANI
Mansur Masharipov wo muri Turukimenisitani yafunguwe
Ku itariki ya 12 Gicurasi 2017, Abayobozi ba Turukimenisitani bafunguye umuvandimwe Mansur Masharipov. Uyu muvandimwe yari agiye kumara hafi umwaka afunze none ubu yishimiye kongera guhura n’umuryango we.
Masharipov yazize kwanga kujya mu gisirikare kubera umutimanama we. Muri Gicurasi 2014, Urukiko rw’i Dashoguz rwamukatiye amezi 18, afungirwa muri gereza y’i Seydi izwiho urugomo n’akarengane bikabije. Muri Gicurasi 2005, yarekuwe mu bahawe imbabazi n’umukuru w’igihugu ariko yari arwaye cyane. Muri Nyakanga 2014 abapolisi bagiye aho atuye, barasaka kandi bafatira ibitabo bye byo mu rwego rw’idini. Igihe yari ku biro bya polisi, yarakubitwaga kandi agakangishwa, nyuma yaho aza no kujyanwa ahantu bavurira abantu babaswe n’ibiyobyabwenge. Icyo gihe ntibashakaga kumuvura ahubwo bashakaga kumutera ibiyobyabwenge. Ibyo byaramuzahaje cyane bituma agagara. Masharipov yaje gutoroka, akomeza kwihisha kugeza ku itariki ya 30 Kamena 2016, ubwo yongeraga gufatwa.
Abahamya ba Yehova bishimiye ko Masharipov yafunguwe. Icyakora, bahangayikishijwe n’ingamba zikomeye igihugu cya Turukimenisitani gifatira Abahamya kugira ngo kibabuza gukora ibikorwa bijyanirana n’idini ryabo. Nanone, Abahamya bakomeje gukora ibishoboka byose kugira ngo Bahram Hemdemov, nawe afungurwe. Bahram agiye kumara imyaka itatu afungiwe muri gereza ya Seydi, azira gukorera amateraniro y’Abahamya mu rugo rwe.


text:
ISOMO RYA MBERE
Ivugururamategeko (lvug 30,15-20)
Musa abwira imbaga y’Abayisraheli ati 15«Dore uyu munsi nshyize imbere yawe ubugingo n’amahirwe, urupfu n’ibyago; 16kuko uyu munsi ngutegeka gukunda Uhoraho lmana yawe, kugenda mu nzira ze, kwita ku mategeko ye, ku mabwiriza ye no ku migenzo ye. Nukora utyo uzagira ubugingo, uzororoka ugwire, kandi Uhoraho lmana yawe azaguhera umugisha mu gihugu ugiyemo kugira ngo ukigarurire. 17 Ariko umutima wawe nuraruka ntumwumvire, ukemera kujya kunamira imana zindi kandi ukazikorera, 18uyu munsi nkubwiye neruye yuko muzarimbuka, muzime rwose, mwoye kubaho igihe kirekire mu gihugu ugiye kwivinjiramo umaze kwambuka Yorudani, kugira ngo ukigarurire. 19Uyu munsi, ijuru n’isi mbitanzeho abagabo bazabashinja: nashyize imbere yanyu ubugingo n’urupfu, umugisha n’umuvumo. Hitamo rero ubugingo, kugira ngo wowe n’abazagukomokaho mubeho20mukunda Uhoraho Imana yawe, mwumvira ijwi rye kandi mumwizirikaho. Bityo uzabaho mu gihugu Uhoraho yarahiye kuzaha abasokuruza bawe, Abrahamu, Izaki na Yakobo.»
ZABURI (Zab 1, 1-2, 3-4a, 4b-6)
Inyik/ Hahirwa umuntu wiringira Uhoraho!
Hahirwa umuntu udakurikiza inama y’abagiranabi,
Akirinda inzira y’abanyabyaha,
kandi ntiyicarane n’abaneguranyi,
ahubwo agahimbazwa n’amategeko y’Uhoraho,
akayazirikana umunsi n’ijoro!
Ameze nk’igiti cyatewe iruhande rw’umugezi,
kikera imbuto uko igihe kigeze,
kandi amababi yacyo ntagire ubwo arabirana;
uwo muntu ibyo akora byose biramuhira.
Naho ku bagiranabi si uko bigenda:
Bo bameze nk’umurama uhuhwa n’umuyaga.
Ni cyo gituma ku munsi w’urubanza batazegura umutwe,
n’abanyabyaha ntibazajye mu iteraniro ry’intungane.
Kuko Uhoraho yita ku nzira y’intungane,
naho inzira y’abagiranabi ikagusha ruhabo.
IBANGONDIRIMBO RIBANZIRIZA IVANJILI (Mt4,17)
Amagambo yawe Nyagasani,
aturuka kuri Roho kandi agatanga ubugingo.
«Nimwisubireho, - Uwo ni Nyagasani ubivuga-,
Kuko Ingoma y’ijuru yegereje!»
Amagambo yawe Nyagasani,
aturuka kuri Roho kandi agatanga ubugingo.
IVANJILI
+ Luka (Lk 9, 22-25)
Muri icyo gihe, 22Yezu abwira abigishwa be ati «Umwana w’umuntu agomba kuzababara cyane, agacibwa n’abakuru b’umuryango, n’abatware b’abaherezabitambo, n’abigishamategeko,akicwa kandi akazazuka ku munsi wa gatatu.» 23Nuko akabwira bose ati «Niba hari ushaka kunkurikira yiyibagirwe ubwe, aheke umusaraba we maze ankurikire! 24Kuko uzashaka gukiza ubugingo bwe, azabubura; naho uzahara ubugingo bwe ari jye agirira, azabukiza. 15Umuntu watunga iby’isi yose, ariko akabura ubugingo bwe cyangwa akabwangiza, byaba bimumariye iki?»


text:
ISOMO RYA MBERE
Igitabo cya mbere cy’Abami (1 Bami 11, 4-13)
4Salomoni amazc gusaza, abagore be bamuhinduye umutima bawerekeza ku zindi mana; maze umutima we ntiwakomeza kurangamira Uhoraho nk’uko uwa se Dawudi wari umeze. 5Salomoni ayoboka Ashitoreti, imanakazi y’ Abasidoni, na Milikomu, ishyano ry’Abahamoni. 6Salomoni akora ibyo Imana yanga, ntiyaba akivobotse Uhoraho nk’uko se Dawudi yari yarabigize. 7Nuko Salomoni yubaka hejuru y’umusozi uteganye na Yeruzalemu, ahubaka urutambiro rugenewe Kemoshi, ishyano ry’Abamowabu, yubaka n’urundi rutambiro rugenewe Moleki, ishyano rv’Abahamoni. 8Abigenzereza atyo ibigirwamana by’abagore be b’abanyamahanga bose ; batwikiraga imana zabo imibavu, bakazitura n’ibitambo.
9Uhoraho arakarira Salomoni, kuko yari yarayobeje umutima we awutanya n’Uhoraho, lmana ya Israheli, yari yaramubonekeye kabiri 10kandi ikamutegeka imwihanangiriza ko atazagira izindi mana yiyegurira, nyamara Salomoni ntiyumvira icyo Uhoraho yari yanutegetse. 11Uhoraho abwira Salomoni ati « Kubera ko wangenjeje utyo, ukaba utarakurikije lsezerano ryanjye n’amategeko nari naguhaye, ngiye kukunyaga ubwami mbugabire umwe mu bagaragu bawe. 12Nyamara simbikora ukiriho kuko ngiriye so Dawudi, ahubwo nzabunyaga umwana wawe. 13Ariko kandi na we sinzamunyaga ubwami bwose, nzamusigira umuryango umwe kubera so Dawudi na Yeruzalemu nitoreye. »
ZABURI (Zab 106 (105), 3-4ab, b.35, 3b-37, 39-40)
Inyik/ Uhoraho, uratwibuke,
wowe ugirira neza umuryango wawe.
Hahirwa abita ku mategeko y’Uhoraho
Igihe cyose bagakurikiza ubutabera!
Uhoraho, uranyibuke,
wowe ugirira neza umuryango wawe.
Koko twaracumuye nk’abasekuruza bacu,
Twaragomye duteshuka inzira,
Bivangavanze n’abanyamahanga,
Maze biha gukurikiza imico yabo,
Bagaragiye ibigirwamana byabo,
maze bibagusha mu mutego ;
abahungu babo n’abakobwa babo.
Babaturaho ibitambo by’ibigirwamana!
Barihumanyije kubera ibyo bakora,
imigenzereze irabandarika;
nuko uburakari bw’Uhoraho bugurumanira umuryango we,
azinukwa abo yari yaragize abe.
IBANGONDIRIMBO RIBANZIRIZA IVANJILI (Yak 1, 21)
Alleluyu Alleluya.
Nitwakirane urugwiro ijambo ryatubibwemo:
ni ryo rishobora kudukiza.
Alleluya.
IVANJILI
+ Mariko (Mk 7,24-30)
Muri icyo gihe,24Yezu ajya mu gihugu cya Tiri. Nuko yinjira mu mu nzu adashaka ko hagira ubimenya, ariko ntiyashobora kuhaguma bitamenyekanye. 25Ako kanya, unugore wari ufite umwana w’umukobwa wahanzweho na roho mbi yumvise bamuvuga, araza amupfukama imbe. 26Uwo mugore yari umunyamahanga, kavukire k’i Fenisiya ho muri Siriya, nuko amusaba kwirukana iyo roho mbi yari mu mukobwa we. 27Yezu aramubwira ati « Reka abana babanze bahage, kuko bidakwiye gufata umugati w’abana ngo bawujugunyire ibibwana. » 28Umugore aramusubiza ati « Ni koko, Nyagasani! ariko n’ ibibwana birya utuvungukira abana bataye mu nsi y’ameza. » 29Aramubwira rero ati «Ngiriye iryo jambo uvuze, ngaho genda, roho mbi ivuye mu mukobwa wawe.» 30Uwo mugore arataha, asanga umwana arambaraye ku buririikoko roho mbi yamuvuyemo.


text:
Mu ijambo Paul Kagame uhatanira kuyobora u Rwanda yagajeje ku bihumbi by’abaturage bari bateraniye mu karere ka Gakenke, yavuze ko ibyo FPR Inkotanyi yemereye abaturage itajya yirarira ibikora.
Mbere yo kugeza ijambo ku baturage Kagame yabanjirijwe na Murebwayire Christine wamamazaga umukandida wa FPR Inkotanyi.
Yagize ati “Yaturinze abacengezi, aturinda ibiza twahuye nabyo muri 2016, atwubakira imihanda, atwubakira umudugudu w’icyitegererezo i mugunga, ubu dufite ibisubizo. Kera twanywaga Base ariko ubu turanywa amazi meza, ibitaro dufite bitatu, Ibigo nderabuzima ni byose, dufite amashuri meza asobanutse, adukiza umwanda, ubu turahumura kandi kera twaranukaga".
Paul Kagame yahawe umwanya atangira ashimira abaturage bitabiriye ibikorwa byo kwiyamamaza, yavuze ko adashobora kubemerera ibyo azakora ngo nagera ku butegetsi abireke ari nabyo yavuze ko FPR Inkotanyi itajya yirarira.
Yagize ati “Twe nabwo tujya tubeshya tuvuga ibintu uko biri, nta gukabya nta kubeshya".Ibyasezeranyijwe ko biri imbere tuzakora nabyo nibyo, ntitwabasezeranya ibyo tuzabakorera nimutora umukandida wa FPR Inkotanyi ngo tubabeshye ntibishoboka".
Yungamo ati “ Ubudasa mvuga aho tuvuye n’aho tugeze Christine yarondoraga ni inzira dushaka gukomeza. N’iyo twiyamamaza turi mu bikorwa by’amaytora twe ntabwo tujya tubeshya tuvuga ibintu uko tubizi uko biribyo.
Ibyakozwe byavuzwe nibyo nta gukabya nta kubeshya. Ibyasezeranyijwe ko ariho tugana twifuza nabyo ni byo nta gukabya nta kubeshya. Ntabwo twaza hano ngo tubasabe ko mutora umukandida wa FPR tubabeshya ibyo tuzabakorera. Ntibishoboka.
Ntabwo twabasezeranya ngo mutore umukandida wa FPR hanyuma ngo byoye kuzakorwa, ibyo nabyo ni impinduka. Igihugu, abantu bifuza kugera kuri byinshi. Ikidutandukanya kera ntabyakorwaga ariko noneho byagera igihe kimwe abantu, abayobozi muri poilitiki icyo gihe bagasezeranya ibintu batazakora. Hari ukutabikora mu buryo busanzwe hari no kubisezeranya abantu uziko utazabikora imyaka ikaba 10, ikaba ingahe.”
Paul Kagame yasoje ijambo rye abwira abaturage b’Akarere ka Gakenke ko azagaruka kubasura bakishimira ibyiza u Rwanda rumaze kugeraho. Yavuze ko abanyarwanda bose bafite uburenganzira bungana ku gihugu cyabo abasaba kubana neza n’abaturanyi babo.
Yagize ati “Tubana neza n’abaturanyi n’amahanga mu bwuzuzanye, mu bufatanye.. duhere iwacu twiyubake, twishakemo imbara hanyuma dukomeza twiyubake.”
RPF Chairman Paul Kagame campaigns in Mashyuza | Rusizi, 28 July 2017


text:
ICYO BIBILIYA IBIVUGAHO
Ubuhehesi
Nubwo abantu bahora babwirwa ko batagomba guca inyuma abo bashakanye, icyo kibazo gikomeje guteza amakimbirane mu miryango myinshi.
Ubuhehesi ni iki?
ICYO ABANTU BABIVUGAHO.
Mu mico imwe n’imwe, abantu bumva ko ubuhehesi cyangwa guca inyuma uwo mwashakanye atari ikosa, cyane cyane iyo bikozwe n’abagabo. Hari n’abumva ko kubana akaramata atari ngombwa.
ICYO BIBILIYA IBIVUGAHO.
Muri Bibiliya, ubuhehesi ahanini bwerekeza ku mugabo cyangwa umugore washatse, uca inyuma uwo bashakanye (Yobu 24:15; Imigani 30:20). Ubuhehesi ni ikizira imbere y’Imana. Muri Isirayeli ya kera uwakoraga icyaha nk’icyo yaricwaga (Abalewi 18:20, 22, 29). Yesu yigishije abigishwa be ko bagomba kwirinda ubusambanyi.—Matayo 5:27, 28; Luka 18:18-20.
IMPAMVU ARI IBY’INGENZI.
Kwirinda ubuhehesi ni iby’ingenzi kuko abahehesi barenga ku ndahiro baba baragiranye n’abo bashakanye igihe basezeranaga. Nanone kandi guheheta ni ‘ugucumura ku Mana’ (Intangiriro 39:7-9). Ubuhehesi bushobora gutuma ababyeyi batandukana n’abana babo kandi burababaza. Uretse n’ibyo, Bibiliya ivuga ko “Imana izacira urubanza . . . abahehesi.”—Abaheburayo 13:4.
“Ishyingiranwa ryubahwe n’abantu bose, kandi uburiri bw’abashakanye ntibukagire ikibuhumanya.”—Abaheburayo 13:4.
Ese ubuhehesi bushobora gutanya abashakanye?
ICYO BIBILIYA IBIVUGAHO.
Bibiliya yemerera umugabo cyangwa umugore gutana n’uwo bashakanye amuhoye gusambana (Matayo 19:9). Ibyo bisobanura ko uwahemukiwe ashobora kugumana n’uwo bashakanye wamuciye inyuma cyangwa gusaba ubutane. Uwo ni umwanzuro ureba umuntu ku giti cye.—Abagalatiya 6:5.
Ariko kandi, Imana ibona ko abashakanye bagombye kubana akaramata (1 Abakorinto 7:39). Yanga umuntu utana n’uwo bashakanye abitewe n’impamvu zidafashije, urugero nko kumva atamwishimiye gusa. Ni yo mpamvu gutana ari ikintu umuntu yagombye kubanza gutekerezaho yitonze.—Malaki 2:16; Matayo 19:3-6.
“Ndababwira ko umuntu wese utana n’umugore we atamuhoye gusambana, aba amutegeje ubusambanyi.”—Matayo 5:32.
Ese ubuhehesi ni icyaha kitababarirwa?
ICYO BIBILIYA IBIVUGAHO.
Oya. Bibiliya ivuga ko Imana ibabarira abantu bihana bakareka ibyaha byabo, harimo n’icy’ubuhehesi (Ibyakozwe 3:19; Abagalatiya 5:19-21). Koko rero, Bibiliya ivuga iby’abagabo n’abagore baretse ubuhehesi maze bakaba incuti z’Imana.—1 Abakorinto 6:9-11.
Imana yababariye Dawidi wari umwami wa Isirayeli wari wakoze icyo cyaha. Dawidi yasambanye n’umugore w’umwe mu basirikare be bakuru (2 Samweli 11:2-4). Bibiliya ivuga ko ‘ibyo Dawidi yakoze byababaje’ Imana (2 Samweli 11:27). Dawidi amaze gucyahwa yarihannye maze Imana iramubabarira. Icyakora Dawidi yagombaga kwirengera ingaruka z’ibyo yari yakoze (2 Samweli 12:13, 14). Umwami Salomo wari umunyabwenge yaravuze ati “umuntu wese usambana . . . ntagira umutima.”—Imigani 6:32.
ICYO WAKORA.
Niba waraciye inyuma uwo mwashakanye, wagombye gusaba Imana imbabazi ukazisaba n’uwo mwashakanye (Zaburi 51:1-5). Jya wanga ubuhehesi nk’uko Imana ibwanga (Zaburi 97:10). Iyemeze kwirinda porunogarafiya, ibitekerezo biganisha ku busambanyi, agakungu cyangwa ikindi kintu cyose cyatuma urarikira uwo mutashakanye.—Matayo 5:27, 28; Yakobo 1:14, 15.
Niba uwo mwashakanye yarigeze kuguca inyuma, izere ko Imana yiyumvisha uko umerewe (Malaki 2:13, 14). Jya uyisenga uyisaba kuguhumuriza no kukuyobora, na yo ‘izagushyigikira’ (Zaburi 55:22). Niba uhisemo kubabarira uwo mwashakanye ukiyemeza kugumana na we, uzirikane ko mwembi mugomba guhatana kugira ngo mwongere kubana neza.—Abefeso 4:32.
Dawidi amaze kwihana icyaha cy’ubuhehesi, umuhanuzi Natani yaramubwiye ati “Yehova na we akubabariye icyaha cyawe.” —2 Samweli 12:13.


text:
Bukeye arigezemo agiye kwituma mu rucucu, yikanga umuturumbuko w’urukwavu, agira ubwoba by’uri wenyine mu ishyamba arashiguka, yishita ku icumu rye riramucurangura. Ubwo Gatsi yari amaze kuba umusore, ndetse maze no gushakirwa.
Nuko Syoli amaze gupfa, umukambwe we yimura umukazana we n’umwuzukuru kugira ngo abiyegereze, abavana aho bari batuye ku ishyamba abajyana ku Cyuru, ariko Gatsi we atabyishimiye kuko bamukuye ku ishyamba kandi yarahuguwe n’inyama z’umuhigo.
Gatsi na nyina barabutura no ku Cyuru. Batarahamara kabiri Gatsi abwira nyina ati "Mawe rero ibi biranyobeye!" Nyina ati "Ese ibikuyobeye ni ibiki ?" Gatsi ati "Ibyo kuba aho tutarya inyama tugaterura ukwezi tugasingira ukundi!" Nyina aramubwira, ati "Dore so yasize inka nyinshi zirimo ibimasa n’amagumba; tujye tubaga akamasa tukarye!" Naho kujya mu ishyamba ndabikubujije, ejo utazava aho umera nka so!"
Buracya babaga ikimasa; barotsa barateka bararya. Ariko Gatsi ntibyamunogera, akomeza kugononwa; ati "Ubundi twaryaga inyama z’inyamaswa iteka, bigatuma inka za data zororoka, none se ubu ko tuzahutsemo, rubanda na sogokuru ntibazatugaya?" Nyina aramubwira, ati "So yasize, amatungo menshi; inka n’ihene; noneho tujye tubaga ihene ube ari zo urya" Gatsi ati: "Ninzirya jyenyine ntazisangiye na bashiki banjye bizamarira iki?" Nyina ati "Jye na bashiki bawe ntidusanzwe turarikira inyama!"
Gatsi apfa kwemera, ariko atanezerewe. Bukeye bamubagira isekurume, arotsa, arateka, arya uko ashaka. Amaze kurya nyina aramubwira, ati "Mwana wanjye rero, cyo tuza kurarikira guhiga! Uzi uko byatugize!" Gatsi ntiyabyitaho bucya ahambira, asanga bagenzi be b’i Buhambe bahoze bahigana. Agezeyo, baraganira ararayo, bukeye bajyana mu ishyamba guhiga.
Bica inyamaswa nyinshi, barabaga barotsa, bararya. Mu gitondo Gatsi bamuha umurwi we arawutahana awushyira nyina na bashiki be. Barateka, barasangira. Gatsi afatiraho ijambo araterura ati "Ntimureba ko ibintu bisumbana! Ntimureba ko dusangiye bikatubera byiza, ubundi nigunganaga inyama za jyenyine, bashiki banjye bakanuye amaso!"
Nyina aramusubiza ati "Mwana wanjye, ahubwo nzajya ntanga inshuro ngure inyama z’inyamaswa ariko woye kujya mu ishyamba, ngo ejo uzave aho ubizira nka so!" Gatsi ntibyamunogera; akomeza gushegera inyama z’umuhigo.
Bukeye muka Syoli arazinduka ashaka ikimasa, agiha umuntu ngo akimujyanire i Buhambe barajyana. Agiha umuhigi wari inshuti y’umugabo we ati "Iki kimasa nkiguhereye kugira ngo ujye umpera Gatsi inyama z’inyamaswa, kuko ari zo akunda, namubujije guhiga arananira ndetse nawe ahubwo uzamumpanire, ejo atazapfa aka se." Umugabo ati "Ndabyemeye, ariko sinzi ko Gatsi azabikunda!"
Uwo mugabo amuha inyama n’abazikorera, baramuherekeza bamugeza ku Cyuru. Bagezeyo, amurikira umuhungu amahaho amuzaniye. Gatsi ararya arahashwa, ariko ntibyamunyura. Abwira nyina ati "Ibi byo kugaburirwa nk’umwana kandi mfite umuheto wanjye simbishaka."
Nyina ati "Ese mwana wanjye urashaka iki? Aho ntushaka kuzakenyuka nka so?" Bukeye nyina ajya kwa sebukwe, (sekuru wa Gatsi) aramubwira ati "Ibyanjye byongeye kunanira, Gatsi namuhannye guhiga, ngo atazamera nka se, none yarananiye, uzamumpanire!" Sebukwe amaze kubyumva, atumira Gatsi aramutonganya. Gatsi ntiyabyumva; bucya asubira i Buhambe guhiga.
Nyina yongera gusubira kwa sebukwe. Noneho sebukwe akoranya umuryango wabo awuteza Gatsi. Araterura ati "Uyu mukobwa nyina wa Gatsi yaje kundegera umugabo we Syoli, yaramuhannye guhiga mu ishyamba rya wenyine aramunanira; nanjye mbimukojeje antera ubutaka; muzi uko byamugendekeye! None n’umuhungu we yarabyadukanye, tumuhannye aratunanira; nguyu nimumumbarize." Ubwo Gatsi yari amaze kubyara afite umugore n’abana.
Nuko bene wabo baramutonganya, bamuziza ko yanga kumvira abakuru: nyina na sekuru. Ariko ibyo bamuhannye byose Gatsi ntiyabyitaho; noneho arara yigira inama yo kubacika; bukeye aboneza iy’i Bwanacyambwe, abaririza aho abahigi baba.
Babamurangira i Kigali cya Mwendo. Gatsi ajyayo yibanisha n’abaho arubaka, yari yimukanye n’umugore n’abana be! Amaze iminsi i Mwendo babyutsa umuhigo; bageze mu ishyamba bavumbura imbogo; ihubutse ihubirana na Gatsi iramwesa iramwica. Inkuru igera iwabo ku Cyuru, sekuru n’abe barahurura, bahambana Gatsi umukoroza mwinshi (umuruho w’amagorwa n’ishavu n’agahinda).
Bimaze kugenda bityo umugani wamamara mu Rwanda, hagira uruhira umuntu bikamupfubira bitewe ni uko aruhira ikinani, bati "Yaruhiye Gatsi!" Iyo ni yo nkomoko yo kuruhira gatsi, ari byo kuruhira ikinani.


text: Niyigena Nkindi Fiston ni umusore w’imyaka 22, ni umusore w’umuhanzi mushya muri Gospel. Indirimbo ebyiri yashyize ahagaragara ni Umufasha na Ndamushima. Niyigena avuga ko kuririmba abikomora ku babyeyi be bamutoje gusenga no gukunda Imana akiri muto. Uyu muhanzi yiteguye gusohora album ye ya mbere mu minsi mike kuko afite indirimbo yiyandikiye zirenga 20 akaba agishakisha ubushobozi bwo kuzitunganya muri studio. Yavukiye ku musozi wa Kendajuru, mu murenge wa Giheke mu karere ka Nyamasheke, ahahoze hitwa Cyangugu. Yavutse ari uwa 7 mu muryango w’ab’Adventistes b’umunsi wa karindwi asengera mu itorero rya Bubanga, aho yakuze aririmba muri chorale z’abana. Aho yize amashuri yisumbuye mu rwunge rw’amashuli rwa Nyamasheke, yayoboraga Chorale y’abanyeshuli. Ubu yiga muri kaminuza nkuru y’u Rwanda... soma ibindi


text:
Inkuru y’uwo mukobwa ibarwa na musaza we witwa Twizeyimana Vincent uvuga ko mu gihe cya Jenoside yakorewe Abatutsi we na Se, Sebarinda, bagiye kwihisha mu rufunzo mu gihe nyina, mushiki we mukuru na murumuna we n’impanga ya Jeannette yitwaga Uwimbabazi Beatrice biciwe muri Kiliziya y’i Nyamata iherereye mu Karere ka Bugesera.
Twizeyimana akomeza avuga ko icyo gihe uwo mukobwa witwaga Nyirambabazi Beata (Jeanette Chiapello), yari yihishe inyuma y’ubwiherero, ngo abantu baramufata bamujyana mu kigo cy’imfubyi cy’umupadiri w’Umutaliyani witwaga Minghetti.
Mu gihe gito ngo Sebarinda yagiye kureba niba umukobwa we yararokotse maze ajya muri icyo kigo arahamusanga afite imyaka ibiri ariko ngo asanga ameze nabi cyane ntiyahita amutahana.
Uyu mugabo yasubiyeyo ngo arebe ko yamukurayo asanga adahari ba bapadiri baramujyanye mu Butaliyani, gusa ngo icyo gihe yari afite imyaka ibiri.
Yagize ati “Kuva icyo gihe yaburiwe irengero tukibaza niba ariho cyangwa yarishwe bikatuyobera.”
Sebarinda yakomeje gushakisha umwana we ararambirwa ariko Twizeyimana we ntiyacika intege kuko yari yizeye ko amaherezo azageraho akamubona, niko kumushakisha ku mbuga nkoranyambaga zitandukanye agendeye ku dufoto twe yari afite.
Yagize ati “Mu 2006 natangiye kumushakisha mu mafoto nza kubona e-mail ye mu 2010, mwandikiye ambwira ko bidashoboka, ntiyabyemera ansaba amafoto yabo twarokokanye, data, mushiki wanjye na mukuru wanjye.”
Sebarinda Twizeyimana yavuze ko yabonye mushiki we asa n’utarabyumvaga aba amwihoreye. Muri uyu mwaka muri Mata, yaje kubona ubutumwa bwe amubwira ko akeneye kumenya inkomoko ye, barabyemeranwa, bakora isuzuma rya ADN kuri we no kuri se basanga ari umwana we.
Baje kwemeranwa ko azaza mu gihugu cye cy’amavuko, maze ku wa 2 Ukwakira 2017 saa moya na 15 nibwo yageze mu Rwanda nyuma y’imyaka 23.
Jeanette chiapello afite umugabo n’abana babiri, akaba afite umuryango wamureze mu Butaliyani. Uwo muryango uvuga ko bimwe mu byawugoye cyane ari ukumenya izina yitwa kuko ayo yitwaga yahindutse kandi akaba avuga ururimi rw’Igitaliyani gusa.
Byari ibyishimo bitavugwa mu birori byo kumwakira kuko yari amaze imyaka 23 umuryango we uzi ko yishwe muri Jenoside yakorewe Abatutsi; ni umuhango witabiriwe n’imbaga y’abantu batuye mu gace ka Nyamata.


text:
Hakenewe imbaraga za buri wese kugira ngo abanyarwanda bigobotore ingoyi y’urwango
Abarokokeye Jenoside yakorewe Abatutsi muri Mata 1994 ku bitaro bya Rwinkwavu mu karere ka Kayonza, bavuga ko hakenewe imbaraga nyinshi kugira ngo abanyarwanda More...
Rwanda | Burera: Abayobozi barasabwa kongera imbaraga kugirango bakomeze bese imihigo
Minisitiri w’uburezi arasaba abayobozi b’akarere ka Burera kongera imbaraga mu byo bakora byose kugirango bakomeze bese imihigo. Dr.Vincent Biruta ubwo yasuraga akarere ka Burera tariki ya 11/05/2012 More...
Gakenke : « Ntibikwiye ko twibuka ku nshuro ya 18 hari abantu bakinyagirwa » -Umuyobozi w’Akarere
Mu nama yo gutegura icyunamo cyo kwibuka Jenoside yakorewe Abatutsi ku nshuro ya 18, abayobozi b’inzego z’ibanze basabwe kongera imbaraga mu kurangiza amacumbi y’ Abacitse ku icumi no gusana More...
Ruhango: 56’4% by’ingo zigize akarere ka Ruhango zugarijwe n’ubukene
Twagirumukiza Epimaque asaba abaturage gukorana imbaraga  Mu bushakashashatsi bwagaragajwe muri Gashyantare umwaka wa 2012, bwerekanye ko akarere ka Ruhango kaza mu turere tucyugarijwe n’ubukene. Ubu bushakashatsi More...
Gakenke : Abayobozi b’inzego z’ibanze barasabwa kongera ingufu mu kwishyuza mitiweli
Abayobozi b’inzego z’ibanze barasabwa kongera imbaraga mu kwishyuza amafaranga y’ubwisungane magirirane mu kwivuza buzwi nka mitiweli. Ibyo babisabwe mu nama yateranye kuri uyu wa gatanu tariki More...


text:
ISOMO RYA MBERE
Isomo ryo mu gitabo cy’Umuhanuzi Izayi (Iz 1, 11-17)
Uhoraho aravuze ati 11“Ibitambo byanyu bitagira ingano bimbwiye iki ? Ibitambo bitwikwa bya za rugeyo n’urugimbu rw’inyana maze kubihaga; amaraso y’ibimasa, ay’intama n’ay’amasekurume sinkibishaka ! 12Iyo muje kunshengerera, ni nde uba yababwiye kuza kumvogerera Ingoro ? 13Nimusigeho kuzana amaturo y’imburamumaro, umwotsi wayo narawuzinutswe. Imboneko z’ukwezi, amasabato n’andi makoraniro, iminsi mikuru ivanze n’ubugome, singishobora kubyihanganira ! 14Imboneko z’ukwezi n’ibirori byanyu ndabyanze, kuko bindemerera nkaba ntagishoboye kubyihanganira. 15Iyo muntegeye ibiganza mbima amaso; mwakungikanya amasengesho sinyatege amatwi, kuko ibiganza byanyu byuzuye amaraso. 16Nimwiyuhagire, mwisukure, nimumvane imbere ibikorwa bibi byanyu, kandi muherukire aho kugira nabi ! 17Nimwige gukora ikiri icyiza, muharanire ubutabera, murenganure urengana, murwane ku mpfubyi, mutabare umupfakazi.”
ZABURI (Zab 50 (49), 7a.c-8, 16bc-17, 21, 23)
Inyik/ Tugendere mu butungane, mu nzira igana umukiro.
“Tega amatwi, muryango wanjye, ngiye kuvuga;
jyewe Imana, nkaba n’Imana yawe !
Ibitambo untura si byo nguhora,
kuko ibitambo byawe bitwikwa bimpora imbere.
“Kuki ushyanukira gutondagura amategeko yanjye,
no guhoza ku rurimi isezerano ryanjye,
nyamara ntukunde gukosorwa,
maze amagambo yanjye ukayata hirya.
“Ibyo ni byo ukora, none ukabona ko naceceka ?
Wibwira se ko meze nkawe ?
Dore ndagushinja, byose mbisheshe imbere yawe.
“Untura ibisingizo ho igitambo, ni we umpa ikuzo,
kandi aba aciye inzira nzamwerekeramo umukiro w’Imana.”
IBANGONDIRIMBO RIBANZIRIZA IVANJILI (Mt 5, 10)
Alleluya Alleluya
Hahirwa abatotezwa bazira ubutungane,
kuko Ingoma y’ijuru ari iyabo.
Alleluya
IVANJILI
+ Matayo (Mt 10, 34-42; 11, 1)
Muri icyo gihe, Yezu yabwiye Intumwa cumi n’ebyiri ati 10,34 “Ntimugire ngo nazanywe no gukwiza amahoro ku isi; sinaje gukwiza amahoro, ahubwo nazanye inkota. 35Koko naje gushyamiranya umuhungu na se, umukobwa na nyina, umukazana na nyirabukwe : 36maze abanzi b’umuntu bakazaba abo mu rugo rwe. 37Ukunda se cyangwa nyina kunduta, ntakwiriye kuba uwanjye. Ukunda umuhungu cyangwa umukobwa we kunduta, ntakwiriye kuba uwanjye. 38Udatwara umusaraba we ngo ankurikire, ntakwiriye kuba uwanjye. 39Uwihambira ku bugingo bwe azabubura, naho uzahara ubugingo bwe ari jye agirira, azabuhorana. 40Ubakiriye neza ni jye aba yakiriye, n’unyakiriye aba yakiriye Uwantumye. 41Uwakiriye neza umuhanuzi kuko ari umuhanuzi, azahabwa ingororano y’umuhanuzi; n’uwakiriye intungane neza kuko ari intungane, azahabwa ingororano y’intungane. 42Uzaba yarahaye icyo kunywa umwe muri aba baciye bugufi, n’aho rwaba uruho rw’amazi afutse, kuko ari umwigishwa wanjye, ndababwira ukuri: ntazabura ingororano ye.”
11,1Yezu amaze guha abigishwa be cumi na babiri ayo mabwiriza, aherako ajya kwigisha no kwamamaza Inkuru Nziza mu migi yabo.